CIMB Group jangka pasaran ASEAN bakal berdaya tahan

KUALA LUMPUR, 31 Ogos- CIMB Group Holdings Berhad menjangkakan pasaran ASEAN akan berdaya tahan, disokong dasar ekonomi negara serantau dan permintaan kukuh untuk pelancongan dan perkhidmatan. Menurut Ketua Pegawai Eksekutif Kumpulan CIMB, Datuk Abdul Rahman Ahmad, pihaknya melihat portfolio pasaran ini menunjukkan hasil positif dipacu operasi Indonesia dan Singapura.Beliau berkata demikian selepas Taklimat Prestasi Kewangan Separuh Pertama CIMB 2023.Syarikat perbankan ini mencatat keuntungan bersih 3.42 bilion ringgit bagi separuh pertama berakhir 30 Jun 2023.Ia meningkat 26.2%, berbanding RM2.71 bilion bagi tempoh sama.Manakala keuntungan bersih pada suku kedua berjumlah RM1.77 bilion daripada RM1.28 bilion tahun sebelumnya berdasarkan peningkatan kukuh dalam pendapatan bukan faedah.

(Ketua Pegawai Eksekutif Kumpulan CIMB, Datuk Abdul Rahman Ahmad)


Adnan Zaylani dilantik sebagai Timbalan Gabenor BNM

KUALA LUMPUR, 31 Ogos - Kementerian Kewangan telah meluluskan pelantikan Adnan Zaylani Mohamad Zahid sebagai Timbalan Gabenor Bank Negara Malaysia (BNM) untuk tempoh tiga tahun berkuat kuasa esok.Beliau akan bertanggungjawab menyelia sektor Pasaran Kewangan dan Pembangunan.

“Beliau juga akan menjadi ahli lembaga pengarah BNM dan terus menganggotai pelbagai jawatankuasa BNM termasuk sebagai ahli Jawatankuasa Pengurusan, Jawatankuasa Dasar Monetari, Jawatankuasa Pengurusan Rizab, Jawatankuasa Pengurusan Risiko Kewangan, Jawatankuasa Kestabilan Kewangan dan Jawatankuasa Dasar Bersama,” kata BNM menerusi kenyataan.Memulakan kerjaya di BNM sejak 1994, Adnan Zaylani merupakan pemegang Ijazah Sarjana Dasar Awam dari Blavatnik School of Government, University of Oxford.Sepanjang tempoh kerjaya selama 29 tahun bersama BNM, Adnan berpengalaman luas dalam pelbagai bidang perbankan merangkumi pelaburan dan pasaran kewangan, dasar pertukaran asing, kewangan Islam serta pembangunan sektor kewangan.Beliau kini merupakan Pengerusi Jawatankuasa Pasaran Kewangan dan ahli Jawatankuasa Eksekutif International Islamic Liquidity Management Corporation serta ahli lembaga pengarah Kumpulan Wang Amanah Persaraan dan ahli lembaga pengarah International Centre for Education in Islamic Finance.


Bursa Malaysia terus catat peningkatan untuk dibuka tinggi

KUALA LUMPUR, 30 Ogos- Bursa Malaysia meneruskan kenaikan semalam untuk dibuka tinggi hari ini mengambil petunjuk daripada prestasi Wall Street semalaman yang lebih baik, kata peniaga. Pada 9.17 pagi, FTSE Bursa Malaysia KLCI (FBM KLCI) meningkat 3.76 mata kepada 1,458.20 daripada 1,454.44 semalam.Indeks utama dibuka tinggi 1.79 mata kepada 1,456.23. Suasana pasaran positif dengan kaunter untung mengatasi kaunter rugi sebanyak 252 berbanding 209 manakala 285 kaunter tidak berubah, 1,632 tidak diniagakan dan 70 yang lain digantung.Jumlah dagangan sebanyak 539.08 juta unit bernilai RM260.76 juta.Malacca Securities Sdn Bhd berkata FBM KLCI dijangka mencatatkan aktiviti dagangan yang kukuh dengan pemangkin positif daripada senario domestik serta nilai dagangan dan jumlah keseluruhan yang tinggi. “Selan itu, dengan prestasi positif Wall Street semalaman, kami berpendapat minat belian akan meluas ke saham di peringkat tempatan, terutamanya dalam sektor teknologi,” katanya. Sementara itu, Naib Presiden Penyelidikan Ekuiti Rakuten Trade Sdn Bhd Thong Pak Leng memberitahu Bernama bahawa Wall Street semalaman ditutup tinggi secara menyeluruh berikutan sentimen didorong oleh penurunan terkini dalam sentimen pengguna dan pembukaan pekerjaan pada Julai yang menggambarkan bahawa ekonomi Amerika Syarikat mungkin lembap.“Semalam, FBM KLCI melonjak melepasi paras 1,450 didorong oleh sokongan belian yang kukuh daripada dana asing secara menyeluruh.“Walaupun kami percaya perkara yang sama boleh dijangkakan pada hari ini, kami menjangka belian rendah berikutan bursa tempatan akan ditutup esok sempena sambutan Hari Kemerdekaan.“Oleh itu, kami menjangka indeks akan berada pada julat 1,450-1,460 dengan minat tertumpu kepada syarikat telekomunikasi berdasarkan pegangan ekuiti dalam Digital Nasional Bhd (DNB) akan dimuktamadkan hari ini,” katanya. Dalam kalangan saham wajaran tinggi, Maybank menambah empat sen kepada RM9.13, Public Bank dan CIMB, masing-masing naik lima sen kepada RM4.19 dan RM5.68, Petronas Chemicals merosot dua sen kepada RM7.17 manakala Tenaga Nasional tidak berubah pada RM9.92. Daripada saham aktif, Capital A naik 6.5 sen kepada RM1.02, Pesona Metro meningkat setengah sen kepada 19.5 sen, Ekovest berkurangan tiga sen kepada 47 sen, Velesto Energy merosot satu sen kepada 23.5 sen manakala Iskandar Waterfront City tidak berubah pada 76 sen. Di papan indeks, Indeks FBM Emas naik 25.26 mata kepada 10,773.07, Indeks FBMT 100 menambah 26.14 mata kepada 10,448.67, Indeks FBM Emas Shariah berkurangan 1.49 mata kepada 10,952.47 dan Indeks FBM 70 meningkat 32.43 mata kepada 14,298.54 manakala Indeks FBM ACE susut 16.48 mata kepada 5,239.99. Mengikut sektor, Indeks Tenaga menambah 3.35 mata kepada 835.66, Indeks Produk Perindustrian dan Perkhidmatan berkurangan 0.23 mata kepada 172.55, Indeks Perladangan susut 9.81 mata kepada 6,931.69 dan Indeks Perkhidmatan Kewangan melonjak 104.50 mata kepada 16,433.23.-BERNAMA


Ringgit dibuka tinggi berbanding dolar

KUALA LUMPUR, 30 Ogos- Ringgit dibuka tinggi berbanding dolar AS hari ini berikutan mata wang Amerika Syarikat (AS) itu merosot susulan data ekonomi AS yang dikeluarkan berada di bawah jangkaan, selain kesanggupan untuk mengambil risiko yang meningkat, kata seorang penganalisis.Pada 9 pagi, mata wang tempatan berada pada 4.6350/6385 berbanding dolar AS daripada 4.6445/6475 pada Selasa.Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata pembukaan pekerjaan AS merosot kepada 8.827 juta pada Julai berbanding anggaran konsensus sebanyak 9.465 juta.Katanya angka itu turut berada dalam trend penurunan selepas mencapai paras tertinggi sebanyak 11.012 juta pada Disember 2022, menunjukkan permintaan terhadap tenaga kerja oleh majikan semakin berkurangan.“Ini akan menyokong tanggapan pasaran tenaga kerja lemah dalam persekitaran sentimen perniagaan yang lemah seperti yang dicerminkan oleh Indeks Pengurus Pembelian (IPP),” katanya.Katanya Indeks Dolar AS (DXY) merosot 0.56 peratus kepada 103.477 mata manakala hasil Perbendaharaan AS untuk tempoh 10 tahun berkurangan lapan mata asas kepada 4.12 peratus dengan hasil untuk tempoh tiga bulan turut merosot empat mata asas kepada 5.43 peratus.“Oleh itu, ringgit berbanding dolar AS dijangka mencatatkan kenaikan berikutan data menunjukkan kepada menyokong pandangan bahawa Rizab Persekutuan mungkin kurang menyokong kadar faedah tinggi pada masa depan.“Kami menjangka mata wang tempatan akan mencecah antara RM4.63 dan RM4.64 hari ini berbanding dolar AS,” katanya kepada Bernama.Dalam pada itu, peniaga ActivTrades Dyogenes Rodrigues Diniz berkongsi bahawa pergerakan penurunan dolar AS adalah disebabkan oleh data keyakinan pengguna di AS, yang mencatatkan lebih rendah daripada jangkaan pada 106.1 sebenar berbanding 116 yang diunjurkan.“Berdasarkan petunjuk ini mengukur tahap keyakinan pengguna dalam aktiviti ekonomi, ia adalah cara yang baik untuk menjangka kesan penggunaan isi rumah terhadap Keluaran Dalam Negara Kasar (KDNK) AS.“Dengan beberapa pakar telah menunjukkan kemungkinan senario inflasi yang tinggi di AS, keyakinan pengguna yang merosot membayangkan kemungkinan penurunan nilai dolar AS dalam jangka pendek hingga sederhana,” katanya.Sementara itu, ringgit turut dibuka rendah berbanding sekumpulan mata wang utama.Mata wang tempatan merosot berbanding euro kepada 5.0382/0420 daripada 5.0221/0253 pada Selasa, susut berbanding pound kepada 5.8591/8635 daripada 5.8590/8628 dan berkurangan berbanding yen Jepun kepada 3.1771/1797 daripada 3.1688/1711 semalam. Pada masa yang sama, ringgit diniagakan bercampur-campur berbanding mata wang ASEAN lain.Ia merosot berbanding dolar Singapura kepada 3.4326/4354 daripada 3.4297/4322 pada Selasa dan berkurangan berbanding baht Thailand kepada 13.2353/2510 daripada 13.2171/2324 sebelum ini.Bagaimanapun, mata wang tempatan naik berbanding rupiah Indonesia kepada 303.6/304.1 daripada 304.3/304.7 pada Selasa dan turut meningkat berbanding peso Filipina kepada 8.17/8.19 daripada 8.18/8.19 sebelum ini. - BERNAMA


Niaga hadapan KLIBOR dibuka tanpa diniagakan

KUALA LUMPUR, 30 Ogos - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan dalam sesi dagangan awal hari ini.Pada 9.17 pagi, kontrak bulan semerta September 2023, Oktober 2023, November 2023 dan Disember 2023, masing-masing pada 97.23.Jumlah dagangan dan kepentingan terbuka, masing-masing kekal sifar. - BERNAMA


Niaga hadapan emas ditutup tinggi

KUALA LUMPUR, 29 Ogos- Niaga hadapan emas di Bursa Malaysia Derivatives ditutup tinggi hari ini menjejaki prestasi niaga hadapan Comex Amerika Syarikat (AS) dalam urus niaga semalaman.Pada penutup urus niaga, kontrak untuk bulan semerta Ogos 2023 meningkat kepada US$1,924.60 setiap auns troy daripada US$1,921.30 pada Isnin, manakala September 2023 naik kepada US$1,933.40 daripada US$1,930.10 sebelumnya.Kontrak Oktober 2023, November 2023, Disember 2023 dan Februari 2024 semuanya ditutup pada US$1,941.70 setiap auns troy.Jumlah dagangan meningkat kepada 72 lot daripada 11 lot semalam, manakala kepentingan terbuka bertambah kepada 157 kontrak berbanding 98 kontrak sebelumnya.Harga emas fizikal berada pada US$1,915.50 setiap auns troy seperti yang diterbitkan oleh London Bullion Market Association pada 25 Ogos.- BERNAMA


Ringgit melonjak semula untuk ditutup tinggi berbanding Dolar AS

KUALA LUMPUR, 29 Ogos- Ringgit melonjak semula daripada penurunan semalam untuk ditutup lebih tinggi berbanding dolar Amerika Syarikat (AS) hari ini apabila pelabur kekal bimbang menjelang pengumuman data ekonomi AS yang akan dikeluarkan minggu ini, kata seorang penganalisis.Pada 6.00 petang, unit tempatan meningkat kepada 4.6455/6475 berbanding dolar AS daripada 4.6535/6565 pada penutup Isnin.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata peserta pasaran akan memberi tumpuan kepada data pekerjaan AS bagi Julai yang akan dikeluarkan lewat hari ini untuk panduan akan datang."Walaupun beberapa data menunjukkan kelembapan dalam pasaran tenaga kerja yang ketat, pasaran kelihatan tidak pasti sama ada akan berganjak daripada pendirian terbatas Rizab Persekutuan terhadap dasar monetari," katanya kepada Bernama.

Pada penutup dagangan, ringgit diniagakan lebih tinggi berbanding sekumpulan mata wang utama, kecuali pound Britian, yang merosot kepada 5.8590/8628 daripada 5.8522/8560 pada penutup semalam.Unit tempatan mengukuh berbanding euro kepada 5.0221/0253 daripada 5.0290/0323 pada penutup Isnin dan meningkat berbanding yen Jepun kepada 3.1688/1711 daripada 3.1752/1774.Ringgit diniagakan kebanyakannya rendah berbanding sekumpulan mata wang Asean.Ia susut berbanding dolar Singapura kepada 3.4297/4322 daripada 3.4282/4307 pada penutup Isnin dan turun berbanding rupiah Indonesia kepada 304.3/304.7 daripada 304.2/304.6.Mata wang tempatan susut berbanding baht Thai kepada 13.2171/2324 daripada 13.1936/2088 semalam tetapi meningkat berbanding peso Filipina kepada 8.18/8.19 daripada 8.19/8.20.- BERNAMA


Sentimen keyakinan perniagaan catat peningkatan, suku ketiga tahun ini

KUALA LUMPUR, 29 Ogos- Sentimen keyakinan perniagaan mencatatkan peningkatan 0.7 peratus bagi suku ketiga tahun ini, berbanding -3.1 peratus suku sebelumnya.Ketua Perangkawan Malaysia, Datuk Seri Dr Mohd Uzir Mahidin berkata prestasi itu didorong kestabilan pasaran pekerjaan, peningkatan dalam pelancongan domestik dan jangkaan yang lebih optimis dalam industri pelancongan kesihatan."Sektor perkhidmatan kekal optimis terhadap prospek perniagaan dengan petunjuk keyakinan meningkat kepada 6.1 peratus berbanding 3.9 peratus suku sama tahun sebelumnya," menurut beliau dalam kenyataan Statistik Kecenderungan Perniagaan bagi Suku Tahun Ketiga 2023 yang diterbitkan Jabatan Perangkaan Malaysia (DOSM), hari ini.

(Datuk Seri Dr Mohd Uzir Mahidin/Foto fail Bernama)

Manakala sentimen dalam sektor industri melonjak kepada trajektori positif; dengan mencatatkan 1.3 peratus berbanding -2.1 peratus pada suku kedua 2023. Sebaliknya, sektor pembinaan menjangkakan keadaan perniagaan yang lebih perlahan diikuti sektor perdagangan borong dan runcit.Berdasarkan sentimen perniagaan bagi tempoh berbaki tahun ini, peniaga kekal optimis, meski dengan imbangan bersih lebih rendah pada 13.9 peratus daripada 14.9 peratus direkodkan sebelum ini.Semua sektor menunjukkan keadaan perniagaan yang bertambah baik dalam tempoh diramalkan, terutama bagi sektor perdagangan borong dan runcit serta pembinaan.


Bursa Malaysia akhiri sesi dagangan pagi lebih tinggi, seiring prestasi serantau

KUALA LUMPUR, 29 Ogos- Bursa Malaysia meningkat ketika mengakhiri sesi dagangan awal Selasa, seiring dengan prestasi memberangsangkan pasaran serantau menjelang pengumuman data ekonomi Amerika Syarikat (AS) minggu ini yang bakal memberi petunjuk mengenai kadar faedah negara maju itu.Pada rehat tengah hari, indeks petunjuk utama FTSE Bursa Malaysia KLCI (FBM KLCI) menokok 6.20 mata kepada 1,450.26 daripada 1,444.06 pada akhir dagangan semalam.Indeks utama itu yang dibuka susut 0.59 mata pada 1,443.47, turut bergerak dalam jajaran 1,441.52 hingga 1,454.54 sepanjang sesi dagangan.Namun, sentimen pasaran secara meluas adalah negatif dengan kaunter rugi mengatasi untung iaitu 471 berbanding 412 manakala 394 kaunter tidak berubah, sebanyak 1,102 tidak diniagakan dan 71 yang lain digantung dagangannya.Sementara itu, Public Investment Bank Bhd dalam nota penyelidikannya berkata FBM KLCI dijangka menyaksikan dagangan lebih meningkat pada hari ini ketika pedagang meneliti langkah rangsangan Beijing selain menunggu data inflasi dan pekerjaan AS.Hong Leong Investment Bank Bhd pula mengunjurkan dagangan FBM KLCI berkemungkinan dalam julat kecil ekoran sikap pelabur yang lebih berhati-hati dalam menghadapi tekanan luaran serta ketika kemuncak musim pelaporan prestasi syarikat tempatan, dengan sokongan utama menghampiri zon paras 1,440.“Sebarang kegagalan untuk bertahan di paras ini akan hanya menjurus kepada penurunan seterusnya pada 1,420 dan 1,400," katanya.

(Pada rehat tengah hari, indeks petunjuk utama FTSE Bursa Malaysia KLCI (FBM KLCI) menokok 6.20 mata kepada 1,450.26 daripada 1,444.06 pada akhir dagangan semalam)

Saham wajaran tinggi menyaksikan Maybank untung enam sen kepada RM9.06; Public Bank naik dua sen kepada RM4.10; CIMB dan Petronas Chemicals meraih tiga sen kepada RM5.63 dan RM7.03 manakala Tenaga Nasional menambah satu sen kepada RM9.91. Bagi saham aktif, Ekovest and KNM Group menokok setengah sen kepada 50 sen dan sembilan sen manakala Eastern & Oriental naik 1.5 sen pada 61 sen dan RGB International turun satu sen kepada 30 sen dan Parkson susut 5.5 sen kepada 26 sen. Di papan indeks pula, Indeks FBM Emas naik 43.73 mata kepada 10,725.25; Indeks FBMT 100 menokok 44.94 mata kepada 10,401.05; Indeks FBM Emas Syariah menambah 18.22 mata kepada 10,936.26; Indeks FBM 70 melonjak 63.83 mata kepada 14,272.70 dan Indeks FBM ACE meningkat 6.19 mata kepada 5,244.66.Bagi sektor, Indeks Produk dan Perkhidmatan Perindustrian menambah 0.50 mata kepada 171.40; Indeks Perkhidmatan Kewangan meningkat 87.48 mata kepada 16,278.97; Indeks Tenaga susut 2.92 mata kepada 833.85 dan Indeks Perladangan berkurangan 5.69 mata kepada 6,943.39.-BERNAMA


KUALA LUMPUR, 29 Ogos - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pada sesi dagangan awal hari ini.Pada 9.23 pagi, kontrak bulan semerta September 2023, Oktober 2023, November 2023 dan Disember 2023, masing-masing pada 97.23.Jumlah dagangan dan kepentingan terbuka juga masing-masing kekal sifar. - BERNAMA


Belian bersih oleh pelabur asing selama enam minggu berakhir minggu lepas - MIDF Research

KUALA LUMPUR, 28 Ogos -Pembelian bersih enam minggu berturut-turut pelabur asing di Bursa Malaysia berakhir apabila mencatat jualan bersih RM153.4 juta minggu lepas.Dalam Laporan Aliran Dananya bagi minggu berakhir 25 Ogos, MIDF Research berkata minggu tersebut bermula dengan aliran masuk asing bersih sebanyak RM6.2 juta, yang beralih kepada aliran keluar dari Selasa hingga Khamis, berjumlah RM213.9 juta.Pengumuman kadar inflasi terkini pada 2.0 peratus bagi Julai 2023, menyaksikan belian asing kembali dicatatkan sebanyak RM54.4 juta.Pelabur institusi tempatan mengekalkan status sebagai pembeli bersih untuk minggu kedua berturut-turut dengan perolehan ekuiti RM277.3 juta ringgit.Tiga sektor teratas dengan aliran masuk asing bersih adalah utiliti, perladangan dan hartanah.Manakala, perkhidmatan kewangan, produk dan perkhidmatan pengguna serta pengangkutan dan logistik merupakan tiga sektor teratas yang mencatatkan aliran keluar asing bersih.Dari segi penyertaan, volum dagangan harian purata bagi pelabur runcit, institusi dan pelabur asing, masing masing susut negatif 1.8 peratus, negatif 2.6 peratus dan negatif 0.5 peratus.


Agrobank lancar kad Takaful Kasih Plus Edisi Merdeka

KUALA LUMPUR, 29 Ogos- Bersempena sambutan bulan kemerdekaan, Agrobank melancarkan kad Takaful Kasih Plus Edisi Merdeka sebagai usaha meningkatkan perlindungan rakyat, di negara ini.Ketua Pegawai Eksekutifnya, Datuk Tengku Ahmad Badli Shah Raja Hussin berkata kad istimewa itu menawarkan pelan perlindungan kemalangan diri pada kadar mampu milik."Sebelum ini ada tapi yang ini edisi istimewa, Takaful beri untuk merdeka."Sasaran kita untuk seluruh rakyat Malaysia dan ini adalah Kit Takaful yang paling 'affordable' yang paling mampu milik kepada semua golongan di Malaysia."Keistimewaannya ialah kita mendapat takaful perlindungan diri untuk kematian dan 'permenant disability' sehingga RM10,000 dengan kadar RM10 setahun iaitu lebih kurang 3 sen sehari," katanya.

(Datuk Tengku Ahmad Badli Shah Raja Hussin)

Beliau berkata demikian selepas pelancaran flag off dan perasmian perarakan kontinjen Kereta Antik Agrobank di Menara Agro Bank Jalan Lebuh Pasar, di sini pada Isnin.Program berkenaan dilancarkan Timbalan Menteri Pertanian dan Keterjaminan Makanan, Chan Foong Hin.Dalam pada itu, Tengku Ahmad Badli Shah berkata pelbagai inisiatif dan program bertemakan kemerdekaan turut dianjurkan.Antaranya penyertaan perarakan dan perbarisan Hari Kebangsaan 2023 di Dataran Putrajaya dengan menampilkan 30 buah kenderaan klasik daripada pelbagai model.Seramai 30 kakitangan akan memperagakan busana tradisional bangsa, agama dan budaya masing-masing sebagai simbolik perpaduan dan penyatuan.


KUALA LUMPUR, 28 Ogos - Ringgit dibuka rendah berbanding dolar AS hari ini berikutan mata wang Amerika Syarikat (AS) itu kekal kukuh susulan kenyataan daripada Pengerusi Rizab Persekutuan (Fed) AS Jerome Powell yang menyokong kepada kadar faedah tinggi.Powell menegaskan sokongannya kepada kadar “tinggi untuk tempoh lebih lama” di Jackson Hole Symposium pada Jumaat lepas, yang terus menyokong dolar AS, kata seorang penganalisis.Pada 9 pagi, mata wang tempatan merosot kepada 4.6400/6430 berbanding dolar AS daripada 4.6385/6430 pada Jumaat lepas.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit dijangka terus diniagakan dalam jajaran kecil berikutan Fed dijangka mengekalkan pendirian dasar monetarinya yang terhad.Dalam perkembangan lain, katanya data Indeks Harga Pengguna (IHP) terkini bagi Malaysia, yang mencapai dua peratus pada Julai, menunjukkan bahawa Bank Negara Malaysia akan mengekalkan Kadar Dasar Semalaman yang stabil pada tiga peratus untuk baki 2023.“Sehubungan itu, permintaan terhadap dolar AS dijangka kekal positif dalam persekitaran ketidaktentuan ekonomi global yang meningkat, terutamanya di China, berikutan peserta pasaran akan mencari perlindungan dalam mata wang selamat.“Ringgit dijangka berada antara RM4.63 dan RM4.65 berbanding dolar AS hari ini,” katanya.

(Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid/ BERNAMA)

Sementara itu, ringgit dibuka kebanyakannya rendah berbanding sekumpulan mata wang utama.Mata wang tempatan merosot berbanding euro kepada 5.0126/0158 daripada 5.0054/0103 pada Jumaat lepas dan susut berbanding pound kepada 5.8441/8479 daripada 5.8385/8441, bagaimanapun meningkat berbanding yen Jepun kepada 3.1670/1693 daripada 3.1757/1790 sebelum ini. Pada masa yang sama, ringgit diniagakan bercampur-campur berbanding mata wang ASEAN lain.Ia merosot berbanding dolar Singapura kepada 3.4246/4273 daripada 3.4202/4238 pada Jumaat lepas dan susut berbanding rupiah Indonesia kepada 303.3/303.7 daripada 303.2/303.7 sebelum ini.Bagaimanapun, mata wang tempatan naik berbanding baht Thailand kepada 13.2081/2223 daripada 13.2121/2309 pada Jumaat lepas dan tidak berubah berbanding peso Filipina kepada 8.20/8.21. -BERNAMA


Sentimen berwaspada punca Ringgit ditutup tinggi berbanding dolar US

KUALA LUMPUR, 25 Ogos- Ringgit ditutup lebih tinggi berbanding dolar US hari ini berikutan selera risiko dalam pasaran terjejas oleh sentimen berwaspada.

Pada 6 petang, mata wang tempatan itu meningkat kepada 4.6385/6430 berbanding dolar US daripada 4.6435/6485 yang dicatatkan semalam. Seorang peniaga berkata para pedagang mula berwaspada menjelang ucapan pengerusi Rizab Persekutuan (Fed) Amerika Syarikat (AS) Jerome Powell pada Simposium Jackson Hole malam ini, seterusnya, mengubah permintaan ke arah mata wang lain.Sementara itu, Ketua Ekonomi dan Ketua Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata peserta pasaran akan memantau dengan teliti ucapan beliau kerana ia dijangka memberi lebih banyak petunjuk mengenai hala tuju dasar monetari AS.“Pasaran dilihat tidak mempunyai hala tuju sejak beberapa hari lepas dan pelabur sedang mencari petunjuk baharu untuk dolar US serta ringgit,” katanya kepada Bernama.

(Ketua Ekonomi dan Ketua Kewangan Sosial Bank Muamalat Malaysia Bhd Dr Mohd Afzanizam Abdul Rashid/Foto fail Bernama)

Terdahulu, Jabatan Perangkaan Malaysia (DoSM) mengumumkan Indeks Harga Pengguna Malaysia (IHPI turun kepada 2.0 peratus pada Julai 2023, terendah untuk tahun ini dengan mata indeks dicatatkan pada 130.5 berbanding 127.9 semasa bulan yang sama 2022.Inflasi, yang berada pada 2.4 peratus dari tahun ke tahun untuk Jun, telah menunjukkan aliran sederhana sejak Januari, apabila ia berada pada 3.7 peratus.Mohd Afzanizam berkata IHP yang lebih rendah akan menyebabkan Bank Negara Malaysia (BNM) kurang bermotivasi untuk meningkatkan kadar dasar semalaman (OPR) dalam tempoh terdekat. “Namun begitu, ringgit berada dalam kedudukan terlebih jual berbanding dolar US. Oleh itu, kemungkinan ia mula mengukuh adalah sesuatu yang tidak boleh kita tolak sama sekali,” katanya.Jawatankuasa Dasar Monetari BNM telah mengekalkan OPR pada 3.0 peratus semasa mesyuaratnya pada Julai. Mesyuarat seterusnya dijadualkan menjelang 6 hingga 7 Sept depan.Sementara itu, ringgit diniagakan tinggi berbanding sekumpulan mata wang utama.Ia menambah nilai berbanding pound Britain kepada 5.8385/8441 daripada 5.8829/8892 yang disaksikan semalam, meningkat berbanding yen Jepun kepada 3.1757/1790 daripada 3.1932/ 1968 dan menokok berbanding euro kepada 5.0054/0103 daripada 5.0373/0427.Ringgit kebanyakannya lebih mantap berbanding mata wang Asean lain.Ia naik berbanding dolar Singapura kepada 3.4202/4238 daripada 3.4292/4332 dan lebih baik berbanding baht Thailand kepada 13.2121/2309 daripada 13.2645/2848 sebelum ini.Ia mengukuh berbanding rupiah Indonesia kepada 303.2/303.7 daripada 304.5/305.0 tetapi susut berbanding peso Filipina kepada 8.20/8.21 daripada 8.17/8.19.-BERNAMA


Anwar umum Forest City jadi Zon Khas Kewangan

ISKANDAR PUTERI, 25 Ogos -Zon khas kewangan bakal diwujudkan di Forest City, Iskandar Puteri Johor sebagai usaha membawa masuk pelaburan berimpak tinggi dari negara asing.Perdana Menteri, Datuk Seri Anwar Ibrahim berkata, zon khas kewangan itu diwujudkan berikutan keistimewaan Johor yang berjiran dengan Singapura selain memiliki infrastruktur lengkap di Forest City.Anwar yang juga Menteri Kewangan turut berkata beberapa insentif menarik dicadangkan bagi merancakkan pembangunan di kawasan berkenaan.Antara insentif yang dicadangkan adalah mengenakan cukai pendapatan 15 peratus kepada pekerja berkemahiran dan kebenaran menggunakan visa beberapa kali masuk, (multiple entry visa) dan laluan pantas imigresen di antara zon khas berkenaan dan Singapura.Tambah Anwar, Kementerian Dalam Negeri (KDN) juga sudah dimaklumkan berhubung cadangan insentif tersebut.Justeru,  semua agensi kerajaan negeri diminta untuk memastikan zon khas kewangan itu dilaksanakan dalam tempoh terdekat."Zon Khas Kewangan Forest City ini juga selari dengan Ekonomi MADANI dalam mewujudkan sinergi yang ada di Johor."Saya yakin dan percaya jika insiatif zon khas ini dapat diberi penerangan meluas di Johor dan Singapura, ia dapat menarik ramai pelabur untuk guna kemudahan di Forest City. Apatah lagi tarikan istimewa di situ membabitkan perubatan, pendidikan dan pelancongan," katanya etika berucap mengumumkan perkara itu pada program Jelajah Belanjawan 2024 Negeri Johor Majlis Dialog Bersama Perdana Menteri dan Menteri Kewangan di sini.Turut hadir, Menteri Besar, Datuk On. Hafiz Ghazi dan Timbalan Menteri Kewangan 1, Datuk Seri Ahmad Maslan.


Kadar inflasi mereda beri kesan positif sektor perniagaan

KUALA LUMPUR, 27 Ogos- Kadar inflasi Malaysia yang mereda sebanyak 2.0 peratus pada Julai 2023 dilihat memberi faktor positif kepada sektor perniagaan. Menurut Penganalisis Ekonomi, Prof. Madya Dr. Aimi Zulhazmi Abdul Rashid, ia memudahkan para peniaga membuat perancangan harga jualan dan belian mereka."Seterusnya memberikan kestabilan kepada rantaian nilai bekalan untuk semua jenis barangan dan perkhidmatan. "Justeru, ini memberikan berita baik kepada para pengguna iaitu rakyat Malaysia yang selama ini tertekan dengan kenaikan harga barangan yang terus berterusan," katanya kepada RTM.

(Penganalisis Ekonomi, Prof. Madya Dr. Aimi Zulhazmi Abdul Rashid)

Bagaimanapun, kadar inflasi masih boleh dipengaruhi oleh kelemahan mata wang Ringgit menerusi barangan makanan yang diimport. Beliau menambah, penurunan inflasi di Malaysia juga selari dengan penurunan kadar inflasi di negara-negara serantau Asia yang secara tidak langsung menunjukkan rantaian nilai bekalan global seluruh dunia telah stabil. Penurunan kadar inflasi memberikan petanda ekonomi global berada pada fasa perlahan berikutan kurangnya permintaan, justeru Pertubuhan Perdagangan Dunia (WTO) mengunjurkan perdagangan dunia hanya akan mengembang 1.7 peratus tahun ini berbanding 2.7 peratus pada 2022.


Bursa Malaysia mulakan dagangan pagi tadi rendah

KUALA LUMPUR, 25 Ogos- Bursa Malaysia dibuka rendah pagi ini  seiring dengan prestasi semalaman Wall Street yang kurang memberangsangkan.Pada tadi, FTSE Bursa Malaysia KLCI (FBM KLCI) turun 5.95 mata kepada 1,438.72 daripada 1,444.67 pada penutupan Khamis, selepas dibuka lemah 0.46 mata pada 1,444.21.Di pasaran yang lebih luas, kaunter rugi mengatasi kaunter untung 336 berbalas 185, manakala 301 kaunter tidak berubah, 1,552 tidak diniagakan dan 23 yang lain digantung.Jumlah dagangan 599.50 juta unit bernilai RM425.29 juta.Menurut Malacca Securities Sdn Bhd, tekanan jualan dijangka muncul di pasaran tempatan, berikutan kegiatan jualan di Wall Street.Firma broker itu menyatakan peniaga masih menantikan ucapan pengerusi Rizab Persekutuan Amerika Syarikat (AS), Jerome Powell di Simposium Jackson Hole malam ini kerana ia mungkin memberikan petunjuk untuk dasar monetari masa hadapan.“Sementara itu, niaga janji antara Sime Darby-UMW dan KLK-Boustead Plantations boleh mengehadkan risiko penurunan dalam pasaran saham.“Pada masa sama, memandangkan keputusan kewangan korporat Malayan Cement yang begitu cemerlang, kami percaya terdapat lebih banyak peningkatan bagi segmen bahan binaan,” katanya dalam nota hari ini.Dalam kalangan saham wajaran tinggi, Petronas Chemicals menambah satu sen kepada RM4.86, Maxis naik tiga sen menjadi RM4.13, Maybank susut tiga sen menjadi RM8.98, Public Bank turun satu sen kepada RM4.07, CIMB merosot dua menjadi RM5.56 dan TNB kerugian 10 sen untuk mencatatkan RM9.90.Bagi saham aktif, Boustead Plantations melonjak 12 sen kepada RM1.49, YTL Power mengukuh 16 sen kepada RM1.91, Eco World mengembang 5.5 sen kepada 69.5 sen manakala Velesto tidak berubah pada 24 sen, RGB International turun satu sen kepada 36.5 sen dan CN Asia susut setengah sen kepada 22.5 sen. Di papan indeks, Indeks FBM Emas merosot 34.64 mata kepada 10,633.94, Indeks FBMT 100 menguncup 31.19 mata menjadi 10,315.90 dan Indeks FBM Emas Syariah kerugian 50.43 mata kepada 10,861.32.Indeks FBM 70 susut 11.23 mata pada 14,145.50 dan Indeks FBM ACE turun 39.64 mata kepada 5,275.14.Mengikut sektor, Indeks Tenaga lemah 3.11 mata kepada 820.61, Indeks Produk dan Perkhidmatan Perindustrian turun 0.14 mata menjadi 168.70, Indeks Perkhidmatan Kewangan susut 45.75 mata kepada 16,141.19 dan Indeks Perladangan kerugian 80.69 mata kepada 6,917.63. -BERNAMA


Sime Darby Bhd catat keuntungan bersih RM1.46 bilion

(Taklimat media prestasi suku keempat Sime Darby di Kuala Lumpur)

KUALA LUMPUR, 25 Ogos- Keuntungan bersih Sime Darby Bhd naik 32.2 peratus kepada RM1.46 bilion bagi tahun kewangan berakhir 30 Jun 2023, berbanding RM1.1 bilion tempoh sama tahun lepas.Prestasi tersebut didorong keputusan lebih baik daripada operasinya di Australasia, selain keuntungan daripada penjualan hartanah di Hong Kong.Ketua Pegawai Eksekutif Kumpulan, Datuk Jeffri Salim Davidson berkata, berikutan prestasi kukuh itu syarikat berhasrat untuk mengembangkan bahagian perindustrian di Australia.

(Ketua Pegawai Eksekutif Kumpulan, Datuk Jeffri Salim Davidson)

"Ada banyak permintaan untuk logam dan bukan arang batu, sebaliknya Copper, Lithium dan Cobalt. Perlombongan. Semua ini ada di Australia. Sebab itu kita ambil alih Cavpower kerana ia kaya dengan Copper. Juga sebab kenapa kita ambil alih Onsite yang menyewa peralatan", katanya.Sementara itu, Sime Darby Bhd turut mengumumkan rancangan untuk melupuskan perniagaan hospital dan tanah seluas 3,237.46 hektar di Labu, Negeri Sembilan.Ia bertujuan untuk mengurangkan peminjaman, berikutan pengambilalihan 61.2 peratus kepentingannya dalam UMW Holdings Bhd daripada Permodalan Nasional Bhd (PNB) bernilai RM3.57 bilion.Beliau berkata demikian pada taklimat media prestasi suku keempat Sime Darby.


Nilai ringgit dibuka lebih tinggi

KUALA LUMPUR, 25 Ogos- Ringgit dibuka tinggi berbanding mata wang utama, kecuali dolar AS pagi ini, kata seorang penganalisis.Pada 9.00 pagi, mata wang tempatan turun sedikit untuk mencatatkan paras 4.6535/6570 berbanding dolar AS daripada 4.6435/6485 pada penutupan Khamis.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata secara teknikalnya, ringgit berada dalam kedudukan terlebih jual untuk tempoh yang agak lama.“Oleh itu, beberapa pembetulan boleh dijangka. Sebagai contoh, ringgit boleh mengukuh sekali-sekala terutamanya apabila titik data memperlihatkan beberapa kelemahan dalam ekonomi global."Indeks pengurus pembelian (PMI) global terkini bagi sektor pembuatan pada Julai ialah 48.7 mata, iaitu di bawah 50 mata, menunjukkan lebih banyak perniagaan di seluruh dunia menjadi kurang berkeyakinan," katanya kepada Bernama.Pada masa sama, beliau berkata pelabur masih menantikan ucapan pengerusi Rizab Persekutuan (Fed) Amerika Syarikat (AS) Jerome Powell di Simposium Jackson Hole malam ini yang dijangka memberi lebih banyak pencerahan berkenaan hala tuju dasar monetari AS.Dalam pada itu, ringgit dijangka berlegar sekitar RM4.64-RM4.65 berbanding dolar AS.Pada sesi pembukaan pagi ini, mata wang tempatan mengukuh berbanding yen Jepun kepada 3.1865/1891 daripada 3.1932/1968, meningkat berbanding euro kepada 5.0230/0268 daripada 5.0373/0427 dan lebih tinggi berbanding pound Britain kepada 5.8578/8622 daripada 5.8829/8892 pada penutupan dagangan Khamis.Namun begitu, berbanding mata wang Asean yang lain, ringgit bergerak hampir tidak berubah berbanding dolar Singapura pada 3.4298/4326 daripada 3.4292/4332 semalam (Khamis).Mata wang tempatan susut berbanding baht Thai kepada 13.2749/2905 daripada 13.2645/2848, lemah berbanding rupiah Indonesia pada 305.1/305.5 daripada 304.5/305.0 dan turun berbanding peso Filipina kepada 8.19/8.21 daripada 8.17/8.19 pada Khamis. -BERNAMA

(Ringgit dibuka tinggi berbanding mata wang utama, kecuali dolar AS pagi in)


MADA bimbing 694 Usahawan industri makanan

ARAU, 24 Ogos-Lembaga Kemajuan Pertanian Muda (MADA) Wilayah 1 Kangar sehingga kini berjaya melahirkan seramai 694 usahawan yang terlibat dalam penghasilan produk makanan seperti kuih tradisional dan pengeluaran produk asas tani seperti tanaman, ternakan dan akuakultur serta Agropelancongan.Nilai jualan sepanjang Januari 2023 sehingga Julai lalu mencecah RM 13.3 juta dan MADA Wilayah 1 pada tahun ini mensasarkan nilai jualan mencecah sehingga RM 26.3 juta.Menurut Pengurus MADA Wilayah I Perlis, Zairizal Zainon, bidang keusahawanan perlu diterapkan dalam diri bagi mendidik dan memberi dorongan kepada masyarakat untuk terlibat secara aktif dalam bidang agromakanan.Penganjuran pameran dan karnival berkaitan usahawan luar bandar mampu menjadi batu loncatan untuk mengembangkan pasaran produk termasuk ke luar negara."Keusahawanan dalam agromakanan sebahagian daripada insiatif kerajaan untuk menoktahkan kemiskinan antaranya ialah Program Promosi dan Jualan menerusi penganjuran program karnival-karnival jualan usahawan serta pemadanan perniagaan."Beliau ditemui media pada Karnival Usahawan Bimbingan Lembaga Kemajuan Pertanian Muda di Perkarangan Pasaraya C-Mart, ArauKarnival selama 3 hari yang bermula hari ini dengan mengetengahkan 30 usahawan pelbagai produk selain peserta rezeki tani bagi memberi peluang untuk memperkembangkan lagi perniagaan masing-masing.


Niaga hadapan emas ditutup tinggi hari ini

KUALA LUMPUR, 24 Ogos - Niaga hadapan emas di Bursa Malaysia Derivatives ditutup tinggi hari ini berikutan anggaran awal Indeks Pengurus Pembelian (PMI) Pembuatan yang rendah menjejaskan kenaikan dolar AS dan hasil perbendaharaan AS turut susut daripada paras tertinggi baru-baru ini.Pada penutup dagangan, kontrak bulan semerta Ogos 2023 naik kepada US$1,921.30 setiap auns troy daripada US$1,906.00 setiap auns troy semalam manakala September 2023 meningkat kepada US$1,930.10 daripada US$1,914.80.Sementara itu, kontrak Oktober 2023, November 2023, Disember 2023 dan Februari 2024, semuanya ditutup pada US$1,939.70 setiap auns troy.Jumlah dagangan merosot kepada lapan lot daripada 23 lot semalam manakala kepentingan terbuka berkurangan kepada 97 kontrak berbanding 108 kontrak sebelum ini.Harga emas fizikal berada pada US$1916.65 setiap auns troy seperti yang diterbitkan oleh London Bullion Market Association pada 23 Ogos. - BERNAMA


Dagangan Bursa Malaysia tinggi pagi ini

KUALA LUMPUR, 24 Ogos- Bursa Malaysia dibuka tinggi pagi ini, mengambil petunjuk daripada prestasi semalaman Wall Street yang positif.Pada 9.30 pagi, FTSE Bursa Malaysia KLCI (FBM KLCI) meningkat 5.52 mata kepada 1,445.63 daripada 1,440.11 pada penutupan dagangan Rabu, selepas dibuka pada paras 1,440.11, meningkat 1.41 mata.Pergerakan harga di pasaran yang lebih luas menyaksikan kaunter rugi mengatasi kaunter untung 280 berbalas 202, manakala 302 kaunter tidak berubah, 1,567 tidak diniagakan dan 15 yang lain digantung.Jumlah dagangan 741.78 juta unit bernilai RM205.79 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata FBM KLCI merosot pada Rabu apabila pelabur mengambil peluang untuk mengambil keuntungan atas kebimbangan mengenai keadaan ekonomi China.“Walaupun pembetulan itu dianggap sihat, kami menjangkakan lantunan segera akan berlaku kerana aktiviti memburu saham murah akan muncul dalam masa terdekat. Justeru, indeks utama diunjur berlegar dalam julat 1,440-1,450 hari ini,” katanya kepada Bernama.Dalam kalangan saham wajaran tinggi, Maybank menambah dua sen kepada RM9.01, Public Bank dan Petronas Chemicals masing-masing menokok satu sen menjadi RM4.09 dan RM6.81 sementara CIMB meningkat empat sen kepada RM5.62 dan TNB mengembang tiga sen menjadi RM10.02. Bagi saham aktif, Sapura Energy dan CN Asia peroleh setengah sen kepada 5.5 sen dan 24.5 sen, Reach Energy meraih satu sen kepada 4.5 sen, Hong Seng turun setengah sen menjadi lima sen dan Perdana Petroleum dan Parkson masing-masing susut satu sen kepada 22.5 sen dan 35.5 sen.Di papan indeks, Indeks FBM Emas mengukuh 36.14 mata kepada 10,672.04, Indeks FBMT 100 naik 37.06 mata untuk mencatatkan paras 10,355.84 dan Indeks FBM Emas Syariah mengembang 30.09 mata kepada 10,889.88.Indeks FBM 70 pula peroleh 40.4 mata menjadi 14,159.97, dan Indeks FBM ACE meningkat 0.34 mata kepada 5,285.48.Mengikut sektor, Indeks Tenaga meningkat 1.25 mata kepada 825.03, Indeks Produk dan Perkhidmatan Perindustrian menambah 0.04 mata kepada 168.39 dan Indeks Perkhidmatan Kewangan menokok 56.27 mata kepada 16,239.26 manakala Indeks Perladangan merosot 5.21 mata kepada 6,957.87.- BERNAMA


Untung bersih suku kedua MBM Resources susut kepada RM51.93 juta

KUALA LUMPUR, 24 Ogos- Untung bersih MBM Resources Bhd bagi suku kedua berakhir 30 Jun, 2023 (S2 TK2023) susut kepada RM51.93 juta daripada RM74.06 juta dalam tempoh yang sama tahun lalu manakala hasil turut jatuh kepada RM539.57 juta berbanding RM557.02 juta sebelumnya.Dalam makluman kepada Bursa Malaysia, kumpulan automotif itu berkata hasil yang lebih rendah itu terutamanya disebabkan oleh bahagian perniagaan motornya apabila jualan kenderaan jatuh selepas tempoh pengecualian cukai selepas jualan pada tahun lepas.Hasil bahagian perniagaan motor mengakhiri suku tersebut dengan jatuh sebanyak RM15.4 juta, atau 3.2 peratus kepada RM470.0 juta berbanding suku yang sama tahun lalu, menyebabkan keuntungan sebelum cukai menguncup sebanyak RM6.9 juta, atau 40.1 peratus, kepada RM10.3 juta.Ini disebabkan oleh permintaan yang lemah untuk Volvo dan Volkswagen selepas tempoh pengecualian cukai jualan, dengan jumlah volum industri (TIV) suku demi suku masing-masing menyusut 40.0 peratus dan 34.0 peratus.Bagaimanapun, kumpulan itu menunjukkan prestasi yang baik mengatasi pasaran untuk kedua-dua jenama tersebut, katanya.Sementara itu, kenderaan Perodua merekodkan peningkatan 13 peratus dalam jualan berbanding suku yang sama tahun lalu tetapi jualan dikekang oleh stok yang terhad. TIV Perodua bagi suku semasa ialah 66,126 unit, iaitu 0.6 peratus lebih tinggi daripada 65,719 unit setahun lalu, katanya.Kumpulan itu berkata volum kenderaan komersialnya juga menurun kerana pelanggan kekal berhati-hati terhadap pembelian."Kami akan terus berwaspada dalam pengurusan kos dan memacu kecekapan operasi untuk kekal berdaya saing dan meningkatkan aliran hasil melalui tawaran jualan dan perkhidmatan kepada segmen pasaran yang berbeza," katanya.Kumpulan itu mengisytiharkan dividen interim satu peringkat pertama 6.0 sen dan dividen satu peringkat khas sebanyak 20.0 sen bagi setiap saham biasa untuk TK2023. -BERNAMA


KUALA LUMPUR, 23 Ogos - Kadar antara bank jangka pendek ditutup stabil hari ini berikutan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional merosot kepada RM42.13 bilion daripada RM42.36 bilion pagi ini, manakala mudah tunai dana Islam turun kepada RM19.82 bilion daripada RM20.80 bilion sebelumnya.Awal hari ini, bank pusat menawarkan satu tender pasaran wang konvensional dan dua tender repo berbalik.Selain itu, ia turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada 4 petang, bank pusat menawarkan tender pasaran wang konvensional bernilai RM42.1 bilion dan tender pasaran wang Murabahah bernilai RM19.8 bilion, kedua-duanya bagi wang sehari.Kadar Semalaman Islam Malaysia (MYOR-i) berada pada 2.98 peratus setakat 22 Ogos 2023.- BERNAMA


Ekonomi Madani, naratif baharu tarik pelaburan asing lebih besar

PETALING JAYA, 23 Ogos - Inisiatif di bawah kerangka Ekonomi Madani akan meningkatkan lagi keyakinan pelabur terhadap ekonomi Malaysia.Pengerusi Eksekutif, Suruhanjaya Sekuriti Malaysia (SC), Datuk Seri Dr. Awang Adek Hussin berkata naratif baharu itu akan menarik aliran pelaburan asing lebih besar ke dalam pasaran modal domestik.

"Rangka kerja ekonomi komprehensif ini memberi tumpuan kepada mengenal pasti dan mengurangkan isu struktur dalam ekonomi Malaysia untuk menetapkannya pada laluan pertumbuhan yang lebih mampan, sambil memastikan pengagihan peluang ekonomi yang saksama merentas semua peringkat masyarakat Malaysia," katanya.Beliau berkata demikian dalam ucaptama pada Simposium Perancangan Kewangan Utama Tahunan 2023, Persatuan Perancangan Kewangan Malaysia (FPAM), di sini.Tambah Awang Adek, firma perancangan kewangan turut disaran memupuk bakat berkualiti untuk masa hadapan dalam menyokong perubahan keperluan pelabur dan memastikan pertumbuhan perniagaan mampan.Beliau berkata, Industri tersebut telah berkembang pesat dan memainkan peranan penting dalam kesejahteraan kewangan rakyat.Sehingga akhir tahun lalu, jumlah firma perancang kewangan meningkat 42 peratus, daripada 31 kepada 44 buah setakat ini.


Tumpu pembangunan teknologi, vendor dan tenaga kerja ke arah industri EV tempatan - MARii

KUALA LUMPUR, 23 Ogos - Institut Automotif, Robotik dan IoT Malaysia (MARii) komited untuk mewujudkan industri kenderaan elektrik (EV) tempatan yang kompetitif dan mampan.Timbalan Ketua Pegawai Eksekutifnya, Nizmar Mohd Nazar berkata untuk menyokong hasrat itu, tumpuan utama harus diberikan kepada pembangunan teknologi, vendor dan tenaga kerja.Beliau berkata, EV juga merupakan penyelesaian ideal bagi kenderaan mobiliti rendah karbon, selain mencapai matlamat pelepasan sifar.

"Tambahan pula, industri EV global yang semakin pesat membangun menyediakan ruang yang besar untuk pertumbuhan, khususnya di ASEAN yang berpotensi untuk menjadi hab pembuatan dan pasaran bagi EV. "Di Malaysia, komitmen tidak berbelah bahagi kerajaan kita untuk menarik pelaburan EV dan mencapai sasaran negara iaitu 15 peratus daripada jumlah keseluruhan industri (TIV) untuk EV menjelang 2030 adalah bukti keazaman kita dalam membentuk masa depan yang lebih hijau dan lebih mampan," katanya ketika berucap pada majlis pelancaran Ekspo Motor Antarabangsa Malaysia (MIME) dan International Automodified (IAM) 2023, di sini.IAM-MIME 2023 yang akan diadakan dari 27 hingga 29 Oktober ini akan mempamerkan kenderaan, produk, inovasi dan pembangunan terkini dalam teknologi automotif.Menggabungkan tiga genre automotif termasuk pameran khusus untuk EV, sebanyak 300 kereta yang diubahsuai bakal mencuri perhatian peminat automotif selain variasi model EV.


Ringgit dibuka rendah ketika pelabur menunggu petunjuk Fed mengenai kadar faedah AS

KUALA LUMPUR, 23 Ogos - Ringgit memulakan urus niaga Rabu dengan lebih rendah berbanding dolar Amerika Syarikat (AS) ketika peserta pasaran menunggu lebih banyak petunjuk memaparkan pendirian pihak Rizab Persekutuan AS (Fed) mengenai kadar faedah menjelang acara Simposium Jackson Hole, kata penganalisis.Pada 9 pagi ini, ringgit susut kepada 4.6555/6590 berbanding dolar AS daripada 4.6465/6495 pada akhir dagangan semalam.Simposium Jackson Hole yang akan berlangsung pada 24-26 Ogos, adalah acara tahunan yang menghimpunkan wakil-wakil bank pusat global dan sememangnya akan diikuti rapat, terutama ucapan Pengerusi Fed Jerome Powell mengenai hala tuju dasar monetari negara maju tersebut.Ketua Ahli Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata, Fed bagaimanapun dilihat cenderung untuk mengekalkan pendirian yang lebih berpihak kepada menaikkan kadar faedah.“Presiden Fed bagi Richmond, Thomas Barking telah membayangkan bahawa Fed mungkin kehilangan kredibilitinya jika ia mengubah sasaran inflasi pada 2.0 peratus. Kenyataan sedemikian dibuat di tengah-tengah gesaan seorang ahli ekonomi terkenal supaya pihak Fed mempertimbang untuk menaikkannya kepada lebih 2.0 peratus.“Oleh itu, ada kemungkinan Fed mengekalkan pendiriannya yang sebaliknya membantu dolar AS dalam masa terdekat ini,” katanya kepada Bernama.

Bagaimanapun, Mohd Afzanizam berkata maklumat data pula terus menunjukkan keadaan ekonomi yang perlahan dengan Jualan Kediaman Sedia Ada AS susut kepada 4.07 juta unit pada Julai berbanding 4.16 juta unit pada Jun.Sementara itu, ringgit diniagakan lebih tinggi berbanding kumpulan mata wang utama, kecuali yen Jepun yang menyaksikannya susut kepada 3.1959/1988 daripada 3.1919/1942 pada akhir urus niaga semalam.Ringgit juga meningkat berbanding euro kepada 5.0498/0536 daripada 5.0689/0721 dan naik berbanding pound Britain kepada 5.9283/9328 daripada 5.9406/9444, sebelum ini.  Selain itu, unit tempatan itu diniagakan rendah berbanding mata wang Asean lain, kecuali mengukuh berbanding dolar Singapura kepada 3.4302/4331 daripada 3.4312/4336. Ringgit susut berbanding baht Thailand kepada 13.3033/3190 daripada 13.2928/3079, turun sedikit berbanding rupiah Indonesia kepada 303.9/304.3 daripada 303.3/303.6 dan rendah berbanding peso Filipina kepada 8.26/8.28 daripada 8.24/8.25 pada Selasa. - BERNAMA


Ringgit ditutup mendatar berbanding dolar AS ekoran kekurangan pemangkin

KUALA LUMPUR, 22 Ogos - Ringgit ditutup tidak berubah berbanding dolar Amerika Syarikat (AS) bagi hari kedua berturut-turut pada Selasa, berikutan kekurangan pemangkin baharu, kata penganalisis.Pada 6 petang, mata wang tempatan kekal tidak berubah pada 4.6465/6495 berbanding dolar daripada 4.6465/6510 ketika ditutup pada Isnin.Ketua Ahli Ekonomi Bank Muamalat Malaysia Bhd, Mohd Afzanizam Abdul Rashid berkata ringgit bergerak di antara RM4.6453 dengan RM4.6518 memandangkan pasaran mencari hala tuju lebih jelas mengenai kadar faedah AS.“Setakat ini, hasil Perbendaharaan AS berjangka 10 tahun, yang berlegar pada kira-kira 4.31 peratus, kekal pada kadar yang tinggi.“Ini akan membayangkan premium inflasi yang boleh mendorong bank-bank pusat mengekalkan kewaspadaan mereka terhadap matlamat kestabilan harga,” katanya kepada Bernama.Beliau berkata Pengerusi Rizab Persekutuan AS (Fed) Jerome Powell dijangka menyampaikan ucapan pada 25 Ogos dan pelabur akan mencari sebarang petunjuk berhubung kemungkinan perubahan dalam pendiriannya.“Nampaknya Fed berkemungkinan mengekalkan kadar faedah tinggi, yang akan menjadi perkara positif bagi dolar,” katanya.

Sementara itu, ringgit diniagakan rendah kebanyakannya berbanding kumpulan mata wang utama.Mata wang tempatan susut berbanding yen Jepun kepada 3.1919/1942 daripada 3.1869/1902 ketika ditutup pada Isnin, serta turun berbanding euro kepada 5.0689/0721 daripada 5.0647/0696.Ringgit juga rendah berbanding pound British kepada 5.9406/9444 daripada 5.9196/9254 semalam.Unit domestik turut diniagakan rendah berbanding mata wang negara Asean.Ringgit lemah berbanding dolar Singapura kepada 3.4312/4336 daripada 3.4241/4279 ketika ditutup pada Isnin, dan susut berbanding rupiah Indonesia kepada 303.3/303.6 daripada 303.1/303.6 semalam.Ringgit kurang stabil berbanding baht Thailand kepada 13.2928/3079 daripada 13.2070/2258 namun, kekal tidak berubah berbanding peso Filipina pada 8.24/8.25. - BERNAMA


Pasaran getah ditutup bercampur-campur

KUALA LUMPUR, 21 Ogos- Pasaran getah Malaysia mengakhiri dagangan Isnin dengan bercampur-campur, di tengah-tengah perkembangan yang menyaksikan China mengumumkan langkah terbaharu untuk memulihkan ekonominya, kata peniaga.Beijing dilaporkan akan bertindak menyelaras sokongan kewangan bagi menangani masalah hutang pihak berkuasa tempatan sepertimana dinyatakan oleh bank pusat negara itu, People’s Bank of China.Peniaga itu berkata, kalangan penggubal dasar China juga sedang meneliti cara untuk meningkatkan pemulihan ekonomi yang agak lesu, sekali gus memberi jaminan kepada para pelabur terhadap prospek negara tersebut.Selain itu, beliau berkata terdapat peningkatan permintaan global terhadap getah asli pada Julai lepas manakala kenaikan harga minyak mentah penanda aras dunia serta kelemahan ringgit berbanding dolar Amerika Syarikat (AS), juga membantu memacu harga getah.Bagaimanapun, peningkatan itu dikekang oleh sentimen peniaga yang sebaliknya lebih bimbangkan mengenai prospek AS menaikkan kadar faedahnya dan menunggu petunjuk lebih ketara berkaitan dasar monetari negara maju tersebut.Harga Lembaga Getah Malaysia (LGM) bagi Getah Mutu Malaysia 20 (SMR 20) naik 4.5 sen kepada 592.5 sen sekilogram manakala lateks pukal berkurangan satu sen kepada 465.0 sen sekilogram.Pada 5.00 petang, harga rujukan LGM bagi getah fizikal SMR 20 berada pada 593.0 sen sekilogram manakala lateks pukal pada 465.0 sen sekilogram. -BERNAMA


AYER KEROH, 21 Ogos- Sesi libat urus Kementerian Kewangan dengan kerajaan negeri bagi Belanjawan 2024 memulakan jelajahnya hari ini dengan Melaka sebagai destinasi pertama.Timbalan Menteri Kewangan I, Datuk Seri Ahmad Maslan, berkata program Jelajah Belanjawan 2024 Peringkat Negeri merupakan peluang untuk membina keyakinan rakyat bahawa belanjawan yang akan dibentangkan merupakan komitmen kerajaan dalam menjayakan Ekonomi MADANI."Oleh itu segala perkara yang boleh menjadikan Malaysia sebagai ekonomi yang lebih mantap, lebih besar di negeri berkaitan perlu memberi cadangan-cadangan. Dan cadangan rasmi tentunya disampaikan secara bertulis oleh pihak kerajaan negeri kepada Kementerian Kewangan. Hari ini kita nak lebih bersemuka mendapatkan pandangan", kata Ahmad kepada pemberita selepas program jelajah berkenaan di Seri Negeri, di sini. Selain jelajah, pihak kementerian turut menganjurkan siri perbincangan bersama pelbagai pihak termasuk penjawat awam, swasta, NGO dan masyarakat setempat bagi memastikan penyediaan belanjawan yang menyeluruh untuk setiap lapisan masyarakat di negara ini.Destinasi seterusnya Johor pada 25 Ogos diikuti Pulau Pinang, Pahang, Sabah, Terengganu, Kelantan, Perlis, Negeri Sembilan, Kedah, Sarawak, Perak, Selangor dan Wilayah Persekutuan Labuan.Orang ramai yang berminat untuk mengemukakan cadangan juga boleh berbuat demikian melalui portal rasmi Cadangan Belanjawan 2024 sebelum 14 September.

(Datuk Seri Ahmad berkata Jelajah Belanjawan 2024 Peringkat Negeri bermula di Melaka)


Ringgit dibuka tidak berubah berbanding dolar AS, sentimen pasaran bercampur-campur

KUALA LUMPUR, 22 Ogos - Nilai ringgit hampir tidak berubah berbanding dolar AS pagi ini berikutan sentimen pasaran yang bercampur-campur.Seorang penganalisis berkata kebimbangan terhadap pertumbuhan global juga semakin memuncak susulan pemotongan kadar dasar oleh Bank Rakyat China (PBOC) baru-baru ini.Pada 9 pagi, mata wang tempatan susut sedikit kepada paras 4.6470/6530 berbanding dolar AS daripada 4.6465/6510 pada penutup Isnin.Ketua Ekonomi dan Kewangan Sosial Bank Muamalat Malaysia Bhd, Mohd Afzanizam Abdul Rashid berkata hasil Perbendaharaan AS 10 tahun turut tinggi, membayangkan premium inflasi kekal ketara dan ini mungkin memerlukan pengetatan dasar monetari yang berpanjangan oleh Rizab Persekutuan (Fed) Amerika Syarikat (AS).

Justeru, Mohd Afzanizam berkata Simposium Jackson Hole yang merupakan perhimpunan tahunan bank-bank pusat global akan dipantau dengan teliti, khususnya ucapan pengerusi Rizab Persekutuan Jerome Powell mengenai perkembangan dasar monetari AS pada masa hadapan.Acara ini akan berlangsung bermula 24-26 Ogos 2023.“Gandingan ringgit berbanding dolar AS dijangka kekal dalam julat 4.64 hingga 4.65 dalam tempoh terdekat. Dari sudut analisis teknikal, ringgit sudah berada dalam kedudukan terlebih jual, menunjukkan risiko penurunan selanjutnya adalah terhad."Pada masa ini, paras sokongan dan rintangan bagi USD/MYR ialah pada paras 4.6257 dan 4.7495. Dalam pada itu, ringgit dilihat berlegar lebih dekat kepada paras sokongannya," katanya kepada Bernama.Sementara itu, ringgit didagangkan rendah berbanding sekumpulan mata wang utama, kecuali yen Jepun, menyaksikan ia meningkat kepada 3.1783/1826 daripada 3.1869/1902 pada penutup semalam.Mata wang tempatan lemah berbanding euro kepada 5.0652/0718 daripada 5.0647/0696 dan rendah berbanding pound Britain kepada 5.9305/9382 daripada 5.9196/9254 sebelumnya.Pada masa yang sama, ringgit diniaga rendah berbanding mata wang Asean kecuali rupiah Indonesia dengan kekal tidak berubah pada 303.1/303.7. Ringgit menyusut nilai berbanding baht Thai kepada 13.2242/2485 daripada 13.2070/2258, turun sedikit berbanding dolar Singapura kepada 3.4247/4296 daripada 3.4241/4279 dan lemah berbanding peso Filipina kepada 8.25/8.28 daripada 8.24/8.26 pada Isnin.-BERNAMA


FBM KLCI rendah pada sesi awal dagangan

KUALA LUMPUR, 22 Ogos - FTSE Bursa Malaysia KLCI (FBM KLCI) dibuka tinggi pagi ini sebelum bergerak rendah di tengah-tengah kekurangan sentimen positif untuk meningkatkan pasaran.Pada 9.25 pagi, FBM KLCI susut 0.14 mata kepada 1,450.43 daripada 1,450.57 pada penutup Isnin.Indeks utama memulakan dagangan pada paras 1,450.87, meningkat 0.3 mata.Di pasaran yang lebih luas, kaunter rugi mengatasi kaunter untung 241 berbalas 204, manakala 328 kaunter tidak berubah, 1,580 tidak diniagakan dan 13 yang lain digantung.Jumlah dagangan 576.49 juta unit bernilai RM167.51 juta.

Menurut Hong Leong Investment Bank (HLIB), ketidaktentuan pasaran mungkin berlaku menjelang ucapan yang dinanti-nantikan oleh pengerusi Rizab Persekutuan AS Jerome Powell di Simposium Jackson Hole, tekanan luar yang semakin meningkat di Amerika Syarikat dan China, serta musim pelaporan keputusan kewangan tempatan.Sementara itu dalam kalangan saham wajaran tinggi, Maybank menambah satu sen kepada RM9, Petronas Chemicals meningkat enam sen menjadi RM6.96, IHH Healthcare dan CelcomDigi masing-masing peroleh empat sen untuk mencatatkan RM6 dan RM4.38 manakala CIMB tidak berubah pada RM5.60 dan Public Bank susut tiga sen kepada RM4.11. Bagi saham aktif, Talam meraih setengah sen kepada dua sen, CN Asia lebih tinggi 1.5 sen pada 20 sen, MY E.G. mengembang 2.5 sen kepada 81.5 sen, Ramssol peroleh tiga sen kepada 38.5 sen, Hong Seng kekal pada enam sen dan Tanco turun setengah sen kepada 54.5 sen. Di papan indeks, Indeks FBM Emas menambah 6.10 mata kepada 10,689.91, Indeks FBMT 100 mengukuh 6.08 mata menjadi 10,375.40 dan Indeks FBM Emas Syariah meningkat 21.0 mata kepada 10,921.95.Indeks FBM 70 mengembang 38.14 mata kepada 14,124.07 manakala Indeks FBM ACE susut 22.02 mata kepada 5,268.88.Mengikut sektor, Indeks Produk dan Perkhidmatan Perindustrian naik 0.16 mata kepada 169.23, Indeks Tenaga menokok 0.87 mata kepada 815.40, Indeks Perladangan susut 1.59 mata kepada 7,018.43 dan Indeks Perkhidmatan Kewangan turun 30.42 mata kepada 16,237.04.-BERNAMA


Shell App, tawar kaedah pantas untuk pengguna isi minyak

PUCHONG SOUTH, 21 Ogos- Aplikasi mudah alih, Shell App kini boleh digunakan di 650 daripada 1,010 stesen minyak Shell Malaysia.Dengan sistem pengesahan keselamatan 3D Secure, aplikasi itu akan memudahkan pembayaran minyak yang lebih selesa dari dalam kereta.Menurut Pengurus Besar Mobiliti Shell Malaysia, Seow Lee Ming, pelanggan tidak perlu lagi ke kaunter dan hanya melakukan pembayaran dalam talian dengan memilih lokasi stesen minyak, nombor pam, jumlah yang ingin diisi dan cara pembayaran. "Sasaran kami adalah semua rakyat Malaysia ataupun mereka yang berumur 18 tahun ke atas yang mempunyai lesen memandu, dialu-alukan untuk menjadi pengguna kami," kata Lee Ming kepada pemberita dalam Majlis Pelancaran Shell App, di sini.

(Pengurus Besar Mobiliti Shell Malaysia, Seow Lee Ming)

Pengguna juga boleh menikmati promosi, tawaran dan memantau perbelanjaan Bonuslink hanya di hujung jari. Shell App boleh digunakan di seluruh stesen minyak Malaysia menjelang hujung tahun ini.


Ringgit dibuka tidak berubah berbanding dolar

KUALA LUMPUR, 21 Ogos- Nilai ringgit dibuka hampir tidak berubah berbanding dolar AS pagi ini berikutan sentimen bercampur-campur dengan ekonomi Amerika Syarikat (AS) berkembang pesat manakala ekonomi China pula nampak goyah, kata seorang penganalisis.Pada 9 pagi, mata wang tempatan meningkat sedikit kepada 4.6460/6500 berbanding dolar AS daripada 4.6465/6510 pada penutup Jumaat lalu.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit dijangka lemah berbanding dolar AS memandangkan Rizab Persekutuan AS kemungkinan mengekalkan pendiriannya untuk menaikkan kadar faedah.“Perbezaan dalam dasar monetari mampu meningkatkan dolar AS dalam tempoh terdekat,” katanya.Mohd Afzanizam juga percaya data keluaran dalam negara kasar Malaysia pada suku kedua 2023 yang mencatatkan 2.9 peratus menunjukkan Bank Negara Malaysia mungkin mengekalkan monetari akomodatif mereka.Dalam pada itu, ringgit diniaga rendah berbanding sekumpulan mata wang utama.Mata wang tempatan menyusut nilai berbanding yen Jepun kepada 3.1997/2027 daripada 3.1926/1959 Jumaat lepas, rendah berbanding euro kepada 5.0530/0573 daripada 5.0503/0552 dan turun berbanding pound Britain kepada 5.9204/9255 daripada 5.9131/9189 sebelumnya. Pada masa yang sama, ringgit bergerak bercampur-campur berbanding mata wang Asean yang lain.Ringgit mengukuh berbanding baht Thai kepada 13.1299/1460 daripada 13.1331/1510 tetapi susut berbanding dolar Singapura kepada 3.4232/4267 daripada 3.4228/4264 Jumaat lepas.Sementara itu, mata wang tempatan tidak berubah berbanding peso Filipina pada 8.27/8.28 dan rupiah Indonesia pada 303.9/304.1.- BERNAMA


Kadar antara bank jangka pendek ditutup stabil - BNM

KUALA LUMPUR, 21 Ogos- Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional susut kepada RM46.50 bilion daripada RM47.59 bilion pagi ini manakala mudah tunai dana Islam meningkat kepada RM18.25 bilion daripada RM16.72 bilion sebelumnya.Terdahulu, bank pusat mengendalikan tender pasaran wang konvensional, tender Qard dan dua tender repo berbalik.Selain itu, ia turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.BNM telah menyemak semula tender semalaman konvensional daripada RM16.2 bilion kepada RM17.7 bilion.Pada 4.00 petang, bank pusat itu menawarkan tender pasaran wang konvensional RM46.50 bilion dan tender pasaran wang Murabahah RM17.70 bilion, kedua-duanya untuk wang sehari.Kadar Semalaman Islam Malaysia (MYOR-i) ialah 3.00 peratus pada 18 Ogos. -BERNAMA

(Kadar antara bank jangka pendek ditutup stabil dengan operasi BNM)


ESG perlu penglibatan, sumbangan golongan belia

KUALA LUMPUR, 19 Ogos- Lebih banyak penglibatan dan sumbangan golongan belia diperlukan bagi membentuk masa depan Malaysia berasaskan inisiatif alam sekitar, sosial dan tadbir urus, ESG.Timbalan Menteri Ekonomi, Datuk Hanifah Hajar Taib berkata golongan belia perlu bersuara dalam pembangunan inisiatif kemampanan dan agenda hijau. "Perspektif anda tidak terbeban oleh batasan tradisi dan kebolehan anda dengan teknologi tiada batasan. "Sungguh mengagumkan untuk menyaksikan idea yang berani, kehebatan teknologi dan semangat kerjasama yang anda gunakan untuk mencipta penyelesaian yang mentakrifkan semula interaksi antara tindakan iklim dan pertumbuhan ekonomi mampan.

(Timbalan Menteri Ekonomi, Datuk Hanifah Hajar Taib)

Beliau berkata demikian dalam ucapan pada Forum Kemampanan Belia 2023, di sini hari ini.Menurut beliau, dengan semangat, sokongan dan keupayaan belia dalam inovasi, golongan itu mempunyai kuasa mengubah cabaran iklim ke arah masa depan yang lebih berdaya tahan. Sementara itu, dalam masa terdekat ini juga Kementerian Ekonomi dengan kerjasama pelbagai pihak termasuk swasta dan badan bukan kerajaan akan melaksanakan pelbagai program kesedaran.Ia bagi memastikan seluruh rakyat memahami istilah pembangunan mampan dan diterjemahkan dalam aktiviti harian.


Dagangan Bursa Malaysia dibuka bercampur-campur pagi ini

KUALA LUMPUR, 21 Ogos - Bursa Malaysia dibuka bercampur-campur pada urus niaga Isnin di tengah-tengah sentimen lemah dalam pasaran yang lebih luas.Pada 9.20 pagi, FTSE Bursa Malaysia KLCI (FBM KLCI) menokok 2.51 mata kepada 1,448.60 daripada 1,446.09 pada penutup Jumaat.Indeks utama dibuka 0.6 mata lebih tinggi pada 1,446.69.Bagaimanapun, di pasaran yang lebih luas, kaunter rugi mengatasi kaunter untung 251 berbalas 235, manakala 280 kaunter tidak berubah, 1,590 tidak diniagakan dan 26 yang lain digantung.Jumlah dagangan 474.57 juta bernilai RM180.15 juta.Menurut Malacca Securities dalam nota penyelidikannya hari ini, ia menjangkakan permintaan luar (eksport) yang perlahan mungkin terus mempengaruhi pertumbuhan.

"Sementara itu, saham berharga murah diunjur tidak banyak berubah dengan fokus utama beralih ke arah pengumuman pengeluaran pendapatan korporat.“Namun, pada pendapat kami, sebarang penyusutan selanjutnya mungkin mampu menarik kegiatan memburu saham murah,” jelasnya.Dalam kalangan saham berwajaran tinggi, CIMB meningkat lima sen kepada RM5.55, TNB menambah dua sen menjadi RM9.95, Maybank dan Public Bank masing-masing tidak berubah pada RM9 dan RM4.13, manakala Petronas Chemicals susut dua sen kepada RM6.80 dan IHH Healthcare turun lima sen kepada RM6.00.Bagi saham aktif, Parkson mengembang 2.5 sen kepada 29.5 sen, SWS Capital lebih tinggi 1.5 sen menjadi 34.5 sen, Tanco tidak berubah pada 56 sen sementara KNM rendah satu sen kepada 9.5 sen. Di papan indeks, Indeks FBM Emas mengukuh 17.14 mata kepada 10,678.70, Indeks FBMT 100 naik 16.83 mata menjadi 10,364.36 dan Indeks FBM Emas Syariah meningkat 9.07 mata kepada 10,882.58.Indeks FBM 70 lebih tinggi 18.25 mata kepada 14,117.77 tetapi Indeks ACE FBM susut 1.34 mata kepada 5,262.80.Mengikut sektor, Indeks Perkhidmatan Kewangan meningkat 25.94 mata kepada 16,288.04, Indeks Produk dan Perkhidmatan Perindustrian menambah 0.38 mata kepada 167.65, Indeks Tenaga turun 1.04 mata menjadi 814.22, manakala Indeks Perladangan turun 6.62 mata kepada 9,989.18.-BERNAMA


Unjuran KDNK 4.0-5.0 peratus, negara perlu pelbagai sektor pelancongan

BANGI, 19 Ogos- Unjuran keluaran dalam negara kasar (KDNK) pada 4.0 hingga 5.0 peratus bagi 2023 boleh dicapai sekiranya Malaysia boleh mempelbagaikan lagi sektor pelancongan.Menurut Pakar Ekonomi Universiti Tun Abdul Razak (UNIRAZAK), Profesor Emeritus Dr. Barjoyai Bardai memandangkan sektor itu merupakan salah satu faktor pertumbuhan KDNK ketika ini, ia wajar diberi perhatian bagi meningkatkan lagi sumbangannya terhadap ekonomi. Antara sektor utama pelancongan yang boleh dikembangkan adalah pelancongan pendidikan. "Matlamat pelancongan pendidikan kita ialah 200,000 pelajar asing...kita nak berada di Malaysia pada tiap-tiap tahun. "Kita belum mencapai tahap itu dan kita boleh kembangkan lagi kerana kita telah membuka sektor pendidikan tinggi kepada universiti asing dan orang asing juga...dan hari ini kita ada lebih 450 institut pendidikan tinggi," katanya.

(Pakar Ekonomi Universiti Tun Abdul Razak (UNIRAZAK), Profesor Emeritus Dr. Barjoyai Bardai)

Beliau berkata demikian selepas Dialog Kuasa Nasional di Universiti Kebangsaan Malaysia, UKM Bangi, di sini.Institusi pengajian tinggi swasta dan kerajaan juga boleh memperbanyakkan program pengajian dalam talian yang melibatkan pelajar dari luar negara untuk menghadiri kuliah di Malaysia. Semalam, Perdana Menteri, Datuk Seri Anwar Ibrahim berkata kerajaan yakin dapat mencapai unjuran keluaran dalam negara kasar (KDNK) pada 4.0 hingga 5.0 peratus bagi 2023 berikutan keadaan ekonomi domestik terus kekal rancak dengan banyak petunjuk memaparkan aliran yang sihat.


Dagangan pasaran getah dijangka kecil minggu depan

KUALA LUMPUR, 19 Ogos- Pasaran getah Malaysia dijangka diniagakan dalam dagangan lebih kecil pada minggu depan dengan kecenderungan untuk tidak berubah atau lebih rendah.Mantan Presiden Persatuan Pengeluar Sarung Tangan Getah Malaysia (Margma) Denis Low berkata aktiviti pengeluaran dan perdagangan komoditi itu akan turut berkurangan susulan ketidaktentuan keadaan cuaca di negara-negara pengeluar getah.“Walaupun berlaku kekurangan aktiviti serta pengeluaran oleh penanam, pasaran getah sebaliknya tidak memberi sebarang reaksi terhadap kebimbangan berlakunya kekurangan serta meningkatkan stok simpanan.“Malah, keadaan kekal dalam dagangan kecil di sepanjang minggu lepas dengan terdapat beberapa pembelian yang tidak ketara,” katanya kepada Bernama.

Low berkata, keadaan geopolitik semasa juga menekan harga komoditi tertentu mengatasi jangkaan selain menyebabkan yang lain lebih terkawal.“Harga minyak dan gas yang tidak menentu misalnya menjadi satu isu utama kerana menjejaskan perniagaan manakala manakala pengukuhan serta kelemahan dolar Amerika Syarikat (AS) pula boleh memberi kesan terhadap imbangan pembayaran.“Ketidaktentuan sedemikian akan menyaksikan sikap lebih berhati-hati seperti yang berlaku sekarang,” katanya.Dagangan sepanjang minggu ini di pasaran getah tempatan juga bercampur-campur, sejajar dengan prestasi pasaran serantau dalam senario data ekonomi China yang lebih lemah.Harga rujukan Lembaga Getah Malaysia (LGM) bagi Getah Mutu Malaysia SMR 20 naik 4.0 sen atau 0.68 peratus kepada 588.0 sen sekilogram berbanding 584.0 sen sekilogram pada minggu lepas manakala susu getah pukal turun 8.0 sen kepada 466.5 sen sekilogram daripada 474.5 sen sekilogram, sebelumnya.Pada 5 petang semalam, harga rujukan LGM bagi getah fizikal SMR 20 berada pada 588.0 sen sekilogram dan susu getah pukal 466.0 sen sekilogram.- BERNAMA


Ringgit ditutup tinggi berbanding dolar

KUALA LUMPUR, 18 Ogos- Ringgit mengakhiri minggu ini lebih kukuh berbanding dolar AS hari ini selepas China terus menetapkan pendirian untuk campur tangan susulan kebimbangan yang semakin meningkat mengenai ekonominya, kata seorang penganalisis.Pada 6 petang, mata wang tempatan meningkat kepada 4.6465/6510 berbanding dolar AS daripada 4.6535/6550 pada Khamis.Pengarah Urusan SPI Asset Management Stephen Innes berkata mata wang tempatan dan mata wang serantau mendapat sokongan apabila People’s Bank of China (PBOC) mengumumkan pelan untuk melaksanakan langkah-langkah dasar bagi menghentikan kejatuhan nilai yuan yang pesat.“Pengumuman oleh PBOC memberi sedikit kelegaan kepada mata wang serantau,” katanya kepada Bernama.Menurut Jabatan Perangkaan Malaysia, ekonomi Malaysia berkembang 2.9 peratus pada suku kedua 2023, menjadikan pertumbuhan purata bagi separuh pertama tahun ini pada 4.25 peratus.Katanya pertumbuhan ekonomi Malaysia menjadi sederhana pada suku itu sebahagiannya disebabkan oleh permintaan luaran yang lebih perlahan susulan kitaran teknologi global, pengeluaran komoditi lebih rendah dan kesan asas lebih tinggi dari suku kedua 2022.Oleh itu, Innes berkata data terkini boleh memberi isyarat kepada kerajaan bahawa ekonomi tempatan boleh menggunakan peningkatan pro-pertumbuhan jika tiada rangsangan daripada China, yang akan dilihat sebagai positif untuk mata wang tersebut.Ringgit diniagakan kebanyakannya tinggi berbanding sekumpulan mata wang utama, kecuali berbanding yen Jepun, apabila ia merosot kepada 3.1926/1959 daripada 3.1832/1846 pada Khamis.Mata wang tempatan naik berbanding euro kepada 5.0503/0552 daripada 5.0602/0618 semalam dan meningkat berbanding pound kepada 5.9131/9189 daripada 5.9211/9230 sebelum ini.Sementara itu, mata wang tempatan diniagakan kebanyakannya rendah berbanding mata wang ASEAN lain.Ringgit merosot berbanding dolar Singapura kepada 3.4228/4264 daripada 3.4212/4228 pada Khamis dan rendah berbanding baht Thailand kepada 13.1331/1510 daripada 13.1306/1423 sebelum ini.Ia berkurangan berbanding peso Filipina kepada 8.27/8.28 daripada 8.19/8.20 semalam, bagaimanapun naik berbanding rupiah Indonesia kepada 303.9/304.2 daripada 304.4/304.7 sebelum ini.- BERNAMA


Kadar jangka pendek diunjur kekal stabil minggu depan

KUALA LUMPUR, 19 Ogos- Kestabilan kadar jangka pendek diunjur terus kekal pada minggu depan, disokong oleh langkah Bank Negara Malaysia (BNM) untuk menyerap lebihan mudah tunai dalam sistem kewangan.Pada minggu yang baru berakhir, bank pusat itu telah bertindak melaksanakan langkah harian tersebut bagi mengurangkan dana daripada sistem kewangan dengan mengendalikan tender-tender pasaran wang konvensional, tender repo berbalik serta tender Qard.BNM juga mengendalikan tender-tender Bil Antara Bank Bank Negara (BNIB) dan Bil Antara Bank Islam Bank Negara (BNIBI).Jumlah lebihan mudah tunai dalam sistem konvensional untuk minggu ini meningkat kepada RM47.18 bilion daripada RM38.20 bilion dalam minggu sebelumnya.Bagi sistem Islam pula, lebihan mudah tunai susut kepada RM13.89 bilion daripada RM18.50 bilion, sebelum ini.Setakat 17 Ogos, Kadar Semalaman Islam Malaysia (MYOR-i) berada pada tiga peratus.- BERNAMA


KDNK suku tahun kedua 2.9 peratus

KUALA LUMPUR, 18 Ogos- Keluaran Dalam Negeri Kasar (KDNK) Malaysia pada suku tahun kedua 2023 menyederhana kepada 2.9 peratus.Menurut Ketua Perangkawan, Datuk Seri Dr. Mohd Uzir Mahidin, angka itu disokong oleh pasaran buruh yang bertambah baik, peningkatan berterusan dalam permintaan domestik dan kegiatan pelancongan.Menurut beliau, pertumbuhan yang sederhana berikutan permintaan luar yang lebih perlahan, pengeluaran komoditi lebih rendah dan kesan asas lebih tinggi dari suku kedua 2022."Pertumbuhan tahunan yang lebih perlahan pada suku ini turut mencerminkan kesan asas yang tinggi dari suku kedua 2022 selepas pembukaan semula ekonomi negara. dan kesan daripada pelaksanaan beberapa langkah dasar," katanya.

(Ketua Perangkawan, Datuk Seri Dr. Mohd Uzir Mahidin)

Beliau berkata demikian dalam Sidang Media Prestasi Ekonomi Suku Kedua Tahun 2023, di sini hari ini.Bagi terma pelarasan musim suku tahun ke suku tahun, KDNK meningkat sebanyak 1.5 peratus pada suku tahun ini.Pada suku kedua tahun ini juga, tiga sektor terus mencatatkan pertumbuhan iaitu sektor perkhidmatan, pembuatan dan sektor pembinaan.Malaysia mencatatkan pertumbuhan KDNK 5.6 peratus pada suku pertama 2023, menjadikan pertumbuhan purata bagi separuh pertama tahun ini pada 4.25 peratus.


Ringgit dibuka tinggi berbanding Dolar AS

KUALA LUMPUR, 18 Ogos- Ringgit dibuka tinggi berbanding dolar Amerika Syarikat (AS) pada Jumaat selepas dolar mengalami penurunan susulan kebimbangan yang semakin meningkat terhadap hala tuju Rizab Persekutuan AS (Fed) dan ekonomi China, kata penganalisis.Pada masa sama, semua perhatian tertumpu kepada pengumuman data Keluaran Dalam Negara Kasar (KDNK) Malaysia hari ini, yang boleh memberi lebih banyak petunjuk berhubung ekonomi negara dan penilaian terkini oleh Bank Negara Malaysia (BNM).Pada 9 pagi, mata wang tempatan meningkat kepada 4.6355/6400 berbanding dolar AS daripada 4.6535/6550 ketika ditutup pada Khamis.Ketua Ahli Ekonomi dan Kewangan Sosial, Bank Muamalat Malaysia Bhd, Dr Mohd Afzanizam Abdul Rashid berkata perbezaan pendirian dasar monetari di antara Fed dengan People's Bank of China (PBoC) akan menggalakkan dolar AS dalam tempoh terdekat.Beliau berkata USD/MYR mencapai kedudukan terlebih jual berdasarkan petunjuk teknikal seperti Indeks Kekuatan Relatif."Ini membayangkan bahawa penurunan ringgit selanjutnya mungkin agak terhad," katanya kepada Bernama.Sementara itu, KDNK Malaysia bagi suku kedua 2023 dijangka berkembang pada kadar yang lebih perlahan iaitu 3.3 peratus berbanding 5.6 peratus pada suku pertama 2023.Data perdagangan Julai juga akan diumumkan hari ini, dengan eksport dan import dijangka susut masing-masing sebanyak 11.1 peratus dan 15.4 peratus.“Jika berlaku, ini akan menandakan penurunan eksport dan import bagi bulan kelima berturut-turut, menunjukkan bahawa faktor luaran berkemungkinan mempengaruhi prestasi ekonomi keseluruhan untuk 2023,” katanya.

Sementara itu, peniaga ActivTrades, Dyogenes Rodrigues Diniz berkata jika USD/MYR tergelincir di bawah paras 4.6350, pasangan mata wang itu boleh susut serendah 4.5750.Berbanding sekumpulan mata wang utama, ringgit diniagakan tinggi kebanyakannya.Unit tempatan rendah berbanding yen Jepun kepada 3.1848/1881 daripada 3.1832/1846 ketika ditutup pada Khamis namun naik berbanding euro kepada 5.0481/0530 daripada 5.0602/0618.Ringgit turut tinggi berbanding pound British kepada 5.9117/9174 daripada 5.9211/9230.Ringgit juga diniagakan tinggi berbanding mata wang negara Asean lain.Unit domestik meningkat berbanding dolar Singapura kepada 3.4162/4198 daripada 3.4212/4228 ketika ditutup pada Khamis serta tinggi berbanding baht Thailand kepada 13.1031/1211 daripada 13.1306/1423.Ringgit lebih kukuh berbanding peso Filipina kepada 8.18/8.19 daripada 8.19/8.20 semalam namun, rendah berbanding rupiah Indonesia kepada 303.3/303.7 daripada 304.4/304.7.- BERNAMA


Melaka optimis capai sasaran pelaburan lebih RM8.2 bilion tahun ini

JALAN TAMING SARI, 17 Ogos- Kerajaan Negeri Melaka menyasarkan lebih RM8.2 billion nilai pelaburan ke negeri itu tahun ini.Ketua Menterinya, Datuk Seri Ab Rauf Yusoh berkata, ini berikutan sasaran RM5 billion yang ditetapkan sebelum ini telah berjaya di capai kerajaan negeri.Menurutnya sasaran itu itu lebih realistik memandangkan beberapa pelabur luar negara sedang giat memperbesarkan operasi di negeri berkenaan."Sepanjang tempoh saya mengurus tadbir negeri ini saya melihat keyakinan pelabur untuk datang melabur di Melaka ini semakin bertambah."Mereka (para pelabur) juga sedang mengembangkan perusahaan-perusahaan tersebut di Melaka", katanya yang ditemui media selepas menjadi tetamu di Konti Melakafm di sini.Menurutnya, pihaknya bekerjasama dengan Lembaga PembangunanPelaburan Malaysia (MIDA) bagi membawa masuk lebih banyak pelaburan masuk ke Melaka.

(Ketua Menteri Melaka, Datuk Seri Ab Rauf Yusoh/FOTO RTM)


Ringgit dibuka rendah berikutan dolar AS mengukuh

KUALA LUMPUR, 17 Ogos- Ringgit diniagakan lebih rendah berbanding dolar Amerika Syarikat (AS) sewaktu dibuka hari ini berikutan Indeks Dolar AS (DXY) mengukuh sebanyak 0.20 peratus kepada 103.419 mata.Penganalisis berkata keadaan ini berlaku apabila minit mesyuarat Jawatankuasa Pasaran Terbuka Persekutuan (FOMC) bagi Julai menyatakan ahli-ahli Rizab Persekutuan (Fed) AS masih bimbang dengan inflasi, yang memerlukan kepada pengekalan dasar monetari yang terbatas.Pada 9 pagi, mata wang tempatan merosot kepada 4.6420/6455 berbanding dolar AS daripada 4.6265/6320 sewaktu ditutup pada Rabu.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata berikutan ekonomi China yang dilihat goyah dan langkah Bank of Japan (BoJ) yang tidak mungkin mengubah pendirian monetari akomaditifnya, dolar AS mungkin kekal sebagai mata wang yang diburu.“Oleh itu, USD/MYR dijangka terus lemah dalam masa terdekat ini dan bergerak antara RM4.62 dan RM4.63.“Ringgit terus berada pada sekitar paras sokongan RM4.6257 dengan paras rintangan semasa pada RM4.7495,” katanya kepada Bernama.

(Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid/Foto fail Bernama)

Sementara itu, peniaga ActivTrades Dyogenes Rodrigues Diniz berkata sekiranya kadar itu melebihi 4.6450, ringgit-dolar AS akan bergerak pada paras 4.6850 dan 4.7450.Sebaliknya, jika di bawah paras 4.6130, ringgit berupaya meningkat sekitar paras 4.5750 berbanding dolar AS, katanya.Sementara itu, ringgit diniagakan kebanyakannya tinggi berbanding sekumpulan mata wang utama.Mata wang tempatan itu meningkat berbanding yen Jepun kepada 3.1708/1734 daripada 3.1782/1822 pada Rabu dan naik berbanding euro kepada 5.0459/0497 daripada 5.0549/0609, namun merosot berbanding pound Britain kepada 5.9046/9091 daripada 5.9020/9090 pada penutupan semalam.Pada masa sama, mata wang tempatan diniagakan bercampur-campur berbanding mata wang Asean lain.Ringgit susut berbanding dolar Singapura kepada 3.4102/4130 daripada 3.4086/4132 pada Rabu, namun menokok berbanding baht Thailand kepada 13.0547/0693 daripada 13.0777/0995 sebelum ini.Mata wang itu merosot berbanding peso Filipina kepada 8.19/8.21 daripada 8.18/8.20 semalam dan turun berbanding rupiah Indonesia kepada 303.7/304.1 daripada 302.7/303.2 sebelumnya.-BERNAMA


Harga petrol, diesel tidak berubah hingga 23 Ogos

KUALA LUMPUR, 16 Ogos- Harga runcit bagi petrol RON97 dan RON 95 serta diesel kekal bagi tempoh 17 hingga 23 Ogos ini, menurut Kementerian Kewangan (MOF).MOF memaklumkan berdasarkan harga runcit mingguan produk petroleum menggunakan formula Mekanisme Harga Automatik (APM), RON97 akan kekal RM3.37 seliter, RON95 RM2.05 seliter dan diesel RM2.15 seliter.“Bagi melindungi pengguna daripada kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 dan diesel RM2.15, meskipun harga pasaran kedua-dua produk itu meningkat melebihi harga siling ditetapkan,” menurut kenyataan itu.Menurut MOF, kerajaan akan terus memantau kesan perubahan harga minyak mentah dunia dan mengambil langkah sewajarnya untuk memastikan kebajikan serta kesejahteraan rakyat terpelihara.


Penyertaan Program Penyumberan Antarabangsa MIHAS dapat sambutan luar jangka

KUALA LUMPUR, 16 Ogos- Jumlah pendaftaran pembeli asing bagi Program Penyumberan Antarabangsa INSP, Pameran Halal Antarabangsa Malaysia ke-19 (MIHAS) 2023 menjangkaui sasaran.Menerusi kenyataan, Ketua Pegawai Eksekutif MATRADE, Datuk Mohd Mustafa Abdul Aziz memaklumkan, pencapaian itu membuktikan MIHAS sebagai platform dipercayai bagi mendapatkan produk dan perkhidmatan halal berkualiti tinggi.INSP MIHAS yang merangkumi mesyuarat perniagaan secara fizikal dan maya, bertujuan menghubungkan pembeli antarabangsa dengan pembekal produk dan perkhidmatan Halal Malaysia.Acara fizikal bakal berlangsung 11 September ini di Menara Matrade.Manakala mesyuarat secara maya telah berlangsung sejak 20 Mac lepas hingga 30 November ini.Secara keseluruhan, program berkenaan melibatkan lebih 470 pembeli dari 40 buah negara antaranya dari benua Eropah, Asia Tengah dan Afrika.Tahun lalu, INSP MIHAS telah menghubungkan 510 syarikat tempatan dengan 389 pembeli antarabangsa dan menjana RM745.2 juta nilai urusniaga.Perhimpunan terbesar peserta industri halal itu dijadual berlangsung dari 12 hingga 15 September ini di Pusat Pameran dan Perdagangan Antarabangsa Malaysia (MITEC), Kuala Lumpur.

(Ketua Pegawai Eksekutif MATRADE, Datuk Mohd Mustafa Abdul Aziz)


DPMM, RichWorks laksana program bimbingan PKS

(Presiden DPMM, Norsyahrin Hamidon (dua dari kiri) dan Pengerusi RichWorks, Datuk Dr Azizan Osman (dua dari kanan) pada majlis menandatangani perjanjian persefahaman yang berlangsung di ibu negara, pada Selasa)

KUALA LUMPUR, 16 Ogos- Dewan Perniagaan Melayu Malaysia (DPMM) dan RichWorks International Sdn Bhd bekerjasama melaksanakan program bimbingan usahawan perusahaan kecil dan sederhana (PKS).Presiden DPMM, Norsyahrin Hamidon berkata program yang bertujuan meningkatkan potensi perniagaan itu dijangka memberi manfaat kepada lebih 30,000 ahlinya serta usahawan lain."Kita dapat maklum balas, usahawan terutama melayu ini mereka mempunyai masalah dengan pinjaman, daripada bank. "Jadi faktor utama tidak tahu menguruskan 'financial statement', 'audit report', 'company profile' pun tidak ada. "Jadi ini adalah antara yang walaupun nampak kecil tetapi itu antara kriteria, jadi benda kecil ini kalau kita betulkan pasti dapat meningkatkan lagi prestasi perniagaan," katanya.

Beliau berkata demikian selepas majlis menandatangani perjanjian persefahaman (MoU) antara DPMM dan RichWorks, di sini pada Selasa.Sementara itu, Pengerusi RichWorks, Datuk Dr Azizan Osman berpendapat usahawan perlu bersedia meningkatkan ilmu kemahiran serta strategi bagi berdepan keadaan polikrisis yang dijangka berpanjangan.


Bursa Malaysia dibuka rendah sedikit, prestasi serantau turut lemah

KUALA LUMPUR, 16 Ogos- Kegiatan pengambilan untung sederhana membabitkan saham wajaran tinggi terpilih menyaksikan Bursa Malaysia dibuka rendah sedikit pada pagi dagangan Rabu selain bergerak seiring sentimen lemah bursa serantau, kata peniaga.Pada 9.15 pagi, FTSE Bursa Malaysia KLCI (FBM KLCI) susut 0.87 mata untuk mencatatkan paras 1,459.41 berbanding 1,460.28 pada penutup Selasa.Indeks utama dibuka 1.25 mata lebih rendah pada 1,459.03.Pergerakan harga di pasaran yang lebih luas menyaksikan kaunter rugi mengatasi kaunter untung 224 berbalas 155, manakala 298 kaunter tidak berubah, 1,663 tidak diniagakan dan 14 yang lain digantung.Jumlah dagangan 362.11 juta unit bernilai RM129.38 juta.Menurut Malacca Securities dalam nota penyelidikannya hari ini, ia menjangkakan indeks utama meningkat, didorong oleh persekitaran politik yang stabil serta aliran masuk dana asing yang tidak terganggu sepanjang tujuh sesi dagangan berturut-turut yang lepas.Selain itu, pencarum aktif Kumpulan Wang Simpanan Pekerja sebanyak 8.5 juta, tertinggi dalam sejarah turut menandakan pasaran pekerjaan yang teguh.“Pada masa sama, pelabur akan sentiasa memantau minit mesyuarat Jawatankuasa Pasaran Terbuka Persekutuan Amerika Syarikat yang dijangka dapat memberikan petunjuk tambahan mengenai hala tuju kadar faedah dalam ekonomi terbesar dunia itu,” katanya.Dalam kalangan saham wajaran tinggi, Maybank menambah 1.0 sen kepada RM9.04 dan IHH Healthcare menokok 2.0 sen kepada RM6.02 manakala Public Bank, CIMB dan Tenaga Nasional kesemuanya tidak berubah, masing-masing mencatatkan RM4.21, RM5.68 dan RM9.89.Bagi saham aktif, Classita, Tanco dan KNM Group tidak berubah, masing-masing pada 7.5 sen, 55 sen dan 8.0 sen manakala Advance Synergy peroleh setengah sen menjadi 14.5 sen.Di papan indeks, Indeks FBM Emas turun 5.06 mata menjadi 10,743.18, Indeks FBMT 100 susut 5.50 mata kepada 10,427.47 dan Indeks FBM Emas Syariah berkurangan 10.97 mata kepada 10,939.43.Indeks FBM 70 rendah 4.29 mata kepada 14,143.53 dan Indeks FBM ACE susut 24.27 mata kepada 5,310.95.Mengikut sektor, Indeks Perkhidmatan Kewangan meningkat 3.40 mata kepada 16,404.55, Indeks Perladangan susut 16.08 mata menjadi 7,001.39, Indeks Produk dan Perkhidmatan Perindustrian turun 0.24 mata kepada 167.78 dan Indeks Tenaga berkurangan 2.31 mata kepada 833.17.- BERNAMA


Ringgit mulakan dagangan rendah berbanding dolar pagi ini

KUALA LUMPUR, 16 Ogos- Ringgit memulakan urus niaga pagi ini rendah berbanding dolar AS dengan mata wang dolar dilihat mengukuh didorong data Jualan Runcit Amerika Syarikat (AS) yang lebih tinggi daripada jangkaan pada Selasa, kata penganalisis.Pada 9.02 pagi, mata wang tempatan menyusut nilai kepada 4.6425/6450 berbanding dolar AS daripada 4.6335/6385 pada penutup semalam.Menurut Jabatan Perdagangan AS, Jualan Runcit AS meningkat 0.7 peratus bulan ke bulan pada bulan Julai, mengatasi anggaran konsensus antara 0.4 dan 0.3 peratus.Peniaga ActivTrades Dyogenes Rodrigues Diniz berkata bacaan yang lebih tinggi daripada jangkaan meningkatkan jangkaan ekonomi AS yang kian tegang dan ini boleh memberi tekanan kepada Rizab Persekutuan AS (Fed) untuk menerima pakai dasar monetari yang lebih ketat dalam beberapa bulan akan datang.“Dari sudut pandangan teknikal, penunjuk Indeks Kekuatan Relatif (RSI) menunjukkan bacaan 63.34 pada carta harian, menandakan dolar-ringgit AS boleh bergerak ke arah 4.6900 dalam beberapa minggu,” katanya kepada Bernama.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid pula berkata percanggahan dalam dasar monetari China juga akan menjadikan dolar AS lebih menarik dari sudut perbezaan kadar faedah."Kami menjangkakan USD/MYR akan kekal sekitar RM4.63-RM4.64 dalam tempoh terdekat," katanya.Sementara itu, ringgit diniagakan kebanyakannya lebih tinggi berbanding sekumpulan mata wang utama.Ringgit menyusut nilai berbanding yen Jepun kepada 3.1885/1905 daripada 3.1830/1867 tetapi meningkat berbanding pound Britain kepada 5.8937/8968 daripada 5.8966/9030 dan mengukuh berbanding euro kepada 5.0617/0644 daripada 5.0690/0745 sebelumnya.Pada masa yang sama, unit tempatan diniagakan rendah berbanding mata wang Asean yang lain.Nilai ringgit turun berbanding baht Thai pada 13.0918/1030 daripada 13.0908/1105 pada Selasa dan lemah berbanding peso Filipina menjadi 8.17/8.19 daripada 8.15/8.16 semalam.Mata wang tempatan turut menyusut berbanding dolar Singapura kepada 3.4156/4180 daripada 3.4155/4197 pada penutupan dagangan Selasa dan rendah berbanding rupiah Indonesia kepada 302.5/302.9 daripada 301.9/302.4 sebelumnya.- BERNAMA


Pendapatan pelaburan KWSP catat RM33.19 bilion pada separuh pertama 2023

KUALA LUMPUR, 15 Ogos- Kumpulan Wang Simpanan Pekerja (KWSP ) merekodkan jumlah pendapatan pelaburan sebanyak RM33.19 bilion bagi separuh tahun pertama berakhir 30 Jun 2023.KWSP menerusi kenyataan memaklumkan ia peningkatan sebanyak RM9.44 bilion berbanding RM23.75 bilion pada 2022.Jumlah ini adalah selepas mengambil kira turun nilai kos ke atas ekuiti tersenarai yang direkodkan untuk tempoh tersebut.Jumlah pendapatan pelaburan KWSP bagi suku kedua ialah RM18.03 bilion meningkat RM9.05 bilion daripada RM8.98 bilion yang dicatatkan pada suku yang sama tahun lepas.Pelaburan ekuiti terus menjadi penyumbang utama pendapatan bagi suku kedua tahun ini.Ketua Pegawai Eksekutif KWSP, Datuk Seri Amir Hamzah Azizan berkata prestasi pasaran ekuiti global pada separuh tahun pertama 2023 adalah positif, diterajui oleh pasaran maju, khususnya di Amerika Syarikat yang terus menunjukkan daya tahan walau pun kadar faedah meningkat.

(Ketua Pegawai Eksekutif KWSP, Datuk Seri Amir Hamzah Azizan/ BERNAMA)

Selain itu jumlah keahlian KWSP terus meningkat kepada 15.90 juta, dengan ahli aktif pada paras tertinggi sebanyak 8.47 juta, yang kini mewakili 50.2 peratus daripada 16.86 juta tenaga kerja Malaysia.KWSP juga komited kepada program perlindungan sosial menggalakkan ahli menambah simpanan secara sukarela, KWSP menyediakan akses kepada kemudahan jaminan pendapatan lain yang berkualiti seperti i-Sayang, termasuklah inisiatif i-Lindung.i-Lindung adalah di bawah Pelan Perlindungan Ahli di mana ahli boleh membeli produk insurans untuk mengurangkan impak kewangan sekiranya berlaku sebarang kejadian yang tidak diingini.KWSP terus memantapkan usaha dengan menambah baik aplikasi KWSP i-Akaun kepada lebih canggih.Ini bertujuan untuk menyediakan kemudahan untuk merancang persaraan dengan lebih jelas dan yakin dengan meningkatkan pengalaman pelanggan dengan menggabungkan teknologi terkini, ciri-ciri peribadi, keselamatan yang dipertingkatkan, dan bertujuan meningkatkan pengetahuan kewangan agar pengguna dapat membuat keputusan yang lebih termaklum mengenai kewangan mereka.


Kadar jangka pendek kekal stabil hari ini

KUALA LUMPUR, 15 Ogos - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan RM36.40 bilion dan RM15.70 bilion dalam dana Islam.Hari ini, bank pusat akan menjalankan tender pasaran wang konvensional sebanyak RM1 bilion dan tender Qard RM500 juta, masing-masing bertempoh tujuh hari.Ia juga akan mengendalikan dua tender repo berbalik, iaitu tender RM1.5 bilion selama 31 hari dan tender RM500 juta untuk 92 hari.Selain itu, BNM mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan menawarkan sehingga RM37.4 bilion untuk tender semalaman konvensional dan RM15.2 bilion bagi tender semalaman Murabahah. - BERNAMA


Niaga hadapan MSM ditutup rendah

KUALA LUMPUR, 14 Ogos- Kontrak niaga hadapan minyak sawit mentah (MSM) di Bursa Malaysia Derivatives ditutup rendah hari ini berikutan kebimbangan mengenai peningkatan pengeluaran, ditambah dengan kelemahan dalam niaga hadapan minyak soya di Lembaga Perdagangan Chicago (CBOT)."Kami mengesan paras sokongan pada RM3,600 satu tan dan paras rintangan pada RM3,850 satu tan," kata peniaga minyak sawit David Ng kepada Bernama.Sementara itu, Ketua Penyelidikan Komoditi Sunvin Group yang berpangkalan di Mumbai, Anilkumar Bagani berkata Intertek Testing Services menganggarkan eksport minyak sawit Malaysia untuk 1-10 Ogos berada pada 395,145 tan atau meningkat sebanyak 5.99 peratus, manakala AmSpec mengunjurkan 383,795 tan (meningkat sebanyak 17.52 peratus)."Pasaran minyak sawit akan mengikuti pasaran minyak sayuran global kerana ia perlu mengekalkan diskaunnya untuk terus menarik pembelian destinasi baharu di tengah-tengah musim bulan pengeluaran tinggi," katanya.Pada penutup dagangan, kontrak Ogos 2023 turun RM10 kepada RM3,697 satu tan, September 2023 susut RM28 kepada RM3,673 satu tan, dan Oktober 2023 turun RM22 kepada RM3,694 satu tan.Kontrak November 2023 susut RM19 kepada RM3,717 satu tan, Disember 2023 merosot RM16 kepada RM3,740 satu tan, dan Januari 2024 turun RM30 kepada RM3,773 satu tan.Jumlah dagangan susut kepada 40,181 lot daripada 47,128 lot pada Jumaat lepas, manakala kepentingan terbuka meningkat kepada 235,166 kontrak berbanding 198,125 kontrak sebelumnya.Harga MSM fizikal bagi Ogos Selatan tidak berubah pada RM3,750 satu tan.- BERNAMA


KUALA LUMPUR, 14 Ogos- Ringgit ditutup rendah berbanding dolar AS pada Isnin seiring dengan prestasi mata wang serantau yang lebih lemah berikutan pengukuhan dolar AS, kata seorang pakar ekonomi.Pada 6.00 petang, mata wang tempatan itu susut kepada 4.6140/6175 berbanding dolar AS 4.5865/5895 pada Jumaat lepas.Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata pelabur telah memasuki mod mengelak risiko apabila peserta pasaran meneliti data China yang menunjukkan tanda-tanda kelemahan."Memandangkan perbezaan ketara dasar monetari di China dan Amerika Syarikat yang menunjukkan pihak pertama cenderung kepada pelonggaran, ini akan menjadikan dolar AS lebih menonjol."Oleh itu, dolar AS akan disokong dengan baik dalam tempoh terdekat," katanya.Sementara itu, Rakan Pengurusan SPI Asset Management Stephen Innes berkata ringgit lebih terdedah kepada kelemahan ekonomi dan yuan China berikutan hubungan perdagangan rapat Malaysia dengan China.

(Ringgit ditutup rendah berbanding dolar AS)

"Memandangkan keputusan status quo daripada risiko politik pasca pilihan raya, kami berpendapat ringgit yang lebih lemah adalah berkaitan dengan masalah ekonomi China," katanya.Ringgit juga diniagakan rendah berbanding sekumpulan mata wang utama.Ia susut berbanding yen Jepun kepada 3.1832/1858 daripada 3.1712/1735 pada Jumaat lepas, turun berbanding pound Britain kepada 5.8575/8619 daripada 5.8230/8268 dan lebih rendah berbanding euro kepada 5.0519/0557 daripada 5.0351/0.384 sebelumnya.Dalam pada itu, unit tempatan itu itu diniagakan bercampur-campur berbanding mata wang Asean yang lain.Ringgit meningkat berbanding rupiah Indonesia kepada 301.2/301.6 daripada 301.3/301.6 pada Jumaat lepas dan mengukuh berbanding peso Filipina kepada 8.11/8.13 daripada 8.14/8.15.Bagaimanapun, ia susut berbanding dolar Singapura kepada 3.4064/4095 daripada 3.3967/3991 ketika ditutup pada Jumaat dan merosot berbanding baht Thailand kepada 13.1173/1332 daripada 13.0737/0871 sebelumnya. -BERNAMA


Niaga hadapan emas ditutup rendah

KUALA LUMPUR, 14 Ogos- Niaga hadapan emas di Bursa Malaysia Derivatives ditutup rendah hari ini sejajar dengan prestasi niaga hadapan emas di US Comex.

Pada penutup dagangan, kontrak bulan semerta Ogos 2023 turun kepada US$1,917.60 setiap auns troy daripada US$1,921.20 pada Jumaat lepas manakala kontrak September 2023 susut kepada US$1,927.90 setiap auns troy daripada US$1,931.50.Kontrak Oktober 2023, November 2023, Disember 2023 dan Februari 2024 semuanya ditutup pada US$1,935.10 setiap auns troy. Jumlah dagangan merosot kepada 11 lot daripada 91 lot pada minggu lepas manakala kepentingan terbuka berkurangan kepada 72 kontrak daripada 175 kontrak.Harga emas fizikal berada pada US$1,915.80 setiap auns troy seperti yang diterbitkan oleh London Bullion Market Association pada 11 Ogos.- BERNAMA


Bursa Malaysia dibuka rendah, kekurangan petunjuk baharu

KUALA LUMPUR, 14 Ogos- Bursa Malaysia memulakan dagangan Isnin agak tinggi tetapi turun selepas itu sejajar dengan prestasi pasaran serantau kerana pelabur masih berada di luar pasaran berikutan kekurangan petunjuk baharu, kata peniaga.Pada 9.31 pagi, FTSE Bursa Malaysia KLCI (FBM KLCI) susut 1.82 mata kepada 1,455.34 daripada 1,457.16 pada penutup Jumaat.Indeks utama dibuka 0.03 mata lebih tinggi pada 1,457.19.Pergerakan harga di pasaran yang lebih luas bagaimanapun menyaksikan kaunter untung mengatasi kaunter rugi 298 berbalas 207, manakala 263 kaunter tidak berubah, 1,561 tidak diniagakan dan 13 yang lain digantung.Jumlah dagangan 636.94 juta unit bernilai RM236.17 juta.Menurut Malacca Securities menerusi nota penyelidikannya, memandangkan pilihan raya negeri berakhir dengan keputusan status quo "3-3", FBM KLCI mungkin mempamerkan sedikit peningkatan kerana keputusan itu menunjukkan kestabilan kerajaan.“Kami menjangkakan saham berharga rendah akan menyaksikan sentimen dagangan yang lebih baik dengan para pelabur mengambil semula pegangan masing-masing menjelang pengumuman pendapatan korporat.“Namun begitu, keuntungan masih tidak menentu menjelang pengeluaran minit mesyuarat pertengahan minggu Jawatankuasa Pasaran Terbuka Persekutuan (FOMC) Amerika Syarikat,” katanya..Dalam kalangan saham wajaran tinggi, Maybank dan Tenaga Nasional masing-masing susut 2.0 sen kepada RM9 dan RM9.78, Public Bank lemah 1.0 sen untuk mencatatkan RM4.15, CIMB lebih rendah 3.0 sen kepada RM5.58 dan Petronas Chemicals merosot 6.0 sen menjadi RM6.79.Bagi saham aktif, Classita tidak berubah pada 9.0 sen, Advance Energy turun 2.0 sen kepada 15 sen, manakala UEM Sunrise menokok 3.0 sen kepada 57.5 sen dan Handal Energy peroleh setengah sen menjadi 20.5 sen.Di papan indeks, Indeks FBM Emas merosot 4.06 mata kepada 10,691.07, Indeks FBMT 100 susut 6.58 mata menjadi 10,380.72 dan Indeks FBM Emas Syariah berkurangan 2.49 mata kepada 10,916.22.Sementara itu, Indeks FBM 70 meningkat 18.45 mata kepada 14,005.38 dan Indeks ACE FBM menambah 4.77 mata kepada 5,348.92.Mengikut sektor, Indeks Perkhidmatan Kewangan menguncup 25.69 mata kepada 16,271.29, Indeks Perladangan susut 21.54 mata untuk mencatatkan paras 7,065.69, Indeks Produk dan Perkhidmatan Perindustrian turun 0.02 mata kepada 167.34 dan Indeks Tenaga berkurangan 0.34 mata kepada 831.19.- BERNAMA


Pasaran getah ditutup rendah, jejaki pasaran serantau

KUALA LUMPUR, 14 Ogos- Pasaran getah tempatan ditutup rendah hari ini, menjejaki aliran menurun dalam pasaran hadapan getah serantau dan kerugian pada harga minyak mentah penanda aras.Seorang peniaga berkata sentimen pasaran dipengaruhi oleh kebimbangan berterusan terhadap pertumbuhan ekonomi China yang perlahan dan kebimbangan mengenai kenaikan kadar faedah selanjutnya selepas Amerika Syarikat (AS) mencatatkan data inflasi lebih tinggi.“Bagaimanapun, kerugian seterusnya dihadkan oleh ringgit yang lebih lemah berbanding dolar AS,” katanya.Beliau berkata peniaga akan memantau pasaran untuk mendapatkan petunjuk mengenai kenaikan kadar faedah Rizab Persekutuan AS serta data ekonomi China yang akan dikeluarkan minggu ini.“Dilaporkan bahawa pinjaman bank terbaharu China jatuh pada bulan Julai dan kredit utama lain juga lebih lemah walaupun selepas penggubal dasar mengurangkan kadar faedah dan berjanji untuk melancarkan lebih banyak sokongan untuk ekonomi yang merudum."Sementara itu, kemerosotan hartanah China yang semakin teruk menjejaskan pemulihan ekonomi dengan data mungkin menunjukkan sedikit tanda pemulihan dalam pertumbuhan," katanya.Harga Lembaga Getah Malaysia (LGM) untuk Getah Mutu Malaysia 20 (GMM 20) turun 8.5 sen kepada 578.5 sen sekilogram, manakala susu getah pukal turun 2.5 sen kepada 469.0 sen sekilogram.Pada 5.00 petang, harga rujukan LGM untuk getah fizikal GMM 20 berada pada 579.5 sen sekilogram, manakala susu getah pukal ialah 468.5 sen sekilogram. - BERNAMA


Ringgit dibuka rendah berbanding dolar

KUALA LUMPUR, 14 Ogos- Ringgit dibuka rendah sedikit pada pagi urus niaga Isnin dalam situasi sentimen berhati-hati menjelang pengumuman angka keluaran dalam negara kasar (KDNK) untuk suku kedua 2023 pada Jumaat, kata penganalisis.Pada 9 pagi, mata wang tempatan menyusut nilai kepada 4.6000/6075 berbanding dolar AS daripada 4.5865/5895 Jumaat minggu lepas.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata penganalisis meramalkan pertumbuhan ekonomi pada suku kedua 2023 meningkat pada kadar yang lebih perlahan iaitu 3.6 peratus daripada 5.6 peratus pada suku pertama.“Selain itu, pelabur akan memantau beberapa data dari China yang akan dikeluarkan termasuk Pelaburan Aset Tetap yang diunjur kekal pada 3.8 peratus bagi bulan Julai manakala Jualan Runcit pula kemungkinan meningkat 4.8 peratus pada Julai daripada 3.1 peratus sebelum ini.“Sehubungan itu, kami berpendapat ringgit mungkin bergerak lemah dalam tempoh terdekat berikutan kebimbangan yang meningkat terhadap prospek pertumbuhan global. Kami menjangkakan dagangan ringgit berbanding dolar AS akan berlegar sekitar RM4.58 hingga RM4.60 hari ini,” katanya kepada Bernama.Sementara itu, ringgit diniagakan kebanyakannya rendah berbanding sekumpulan mata wang utama yang lain.Nilai mata wang tempatan merosot sedikit berbanding yen Jepun kepada 3.1724/1778 daripada 3.1712/1735, susut berbanding pound Britain kepada 5.8337/8432 dariipada 5.8230/8268 pada Jumaat tetapi lebih tinggi berbanding euro kepada 5.0310/0392 daripada 5.0351/0384 sebelumnya.Pada masa yang sama, nilai ringgit kebanyakan mengukuh berbanding mata wang Asean yang lain.Ringgit menambah nilai berbanding dolar Singapura kepada 3.3958/3984 daripada 3.3967/3991 pada penutupan urus niaga Jumaat dan lebih rendah berbanding rupiah Indonesia kepada 302.2/302.8 daripada 301.3/301.6 sebelumnya.Namun begitu, mata wang tempatan bergerak tidak berubah berbanding peso Filipina kepada 8.14/8.16 daripada 8.14/8.15 dan tinggi berbanding baht Thai pada 13.0715/0984 daripada 13.0737/0871 pada Jumaat minggu lepas.- BERNAMA


Program 'Productivity Step-Up', bantu syarikat perkhidmatan tangani kenaikan kos operasi

KUALA LUMPUR, 13 Ogos- Perbadanan Produktiviti Malaysia (MPC) dan Nexus Produktiviti Perkhidmatan Profesional (PSPN) telah melancarkan program 'Productivity Step-Up'.Program itu bertujuan membantu syarikat perkhidmatan profesional menangani kenaikan kos operasi menerusi adaptasi penggunaan teknologi.MPC menerusi kenyataan memaklumkan melalui projek rintis ini, pihaknya menyasarkan pengurangan lima ke 10 peratus kos operasi industri perkhidmatan profesional merangkumi bidang kejuruteraan, perakaunan, seni bina dan perundangan.MPC dan PSPN turut bertemu dengan pemain industri untuk mendengar isu dan cabaran yang dihadapi dan bersedia memudahcara penyelesaian bagi isu yang dihadapi bagi melonjakkan dan memperkukuhkan produktiviti industri perkhidmatan profesional.